Бону (1837-1891) | www.ziyouz.uz\nБош саҳифа Ўзбек шеъриятиЎзбек мумтоз шеъриятиБону (1837-1891)\nБону (тахаллуси; асл исми Самар Бону Сирожиддин қизи) (1837, Ўш — 1891, Андижон, Мингтепа қишлоги) — ўзбек шоираси, маърифатпарвар. Ҳувайдонинг чевараси. «Мерос дедим бобомлардин» маснавийсида Ҳофиз, Навоий, Шамс Табризий, Аҳмад Яссавий ва бобоси Ҳувайдони тилга олиб, шоирлик истеъдоди ота-бобосидан мерос эканлигини таъкидлаган. Уларнинг асарларига тажнис, татаббулар ёзган.\nБону 19 ёшида бева қолган. «Бону ғариб» шеърида бу огир жудолик ва мусибатни турмуш ҳодисалари билан боғлаб, ўзи каби аёллар қисматидан, замонасидаги ҳақсизликлардан зорланган.\nШеърларида Лайли, Ширин, Узролар билан дардлашган («Ёр жабр этди» ва б.). Бону руҳидаги исёнкорлик, оқилалик асарларига сингиб кетган. Севги мавзуидаги шеърлари шахсий ҳис-туйғулар билан чегараланмай, кенг ижтимоий мазмун касб этган.\nБону ижодида шахс ва замон, аёллар тақдири масаласини асосий ўринга қўйган. Эрк учун ўзи танлаган йўлнинг тўғрилигига ишонган («Фалак озоридан минг дод», «Ҳеч қайси инсон ҳам», «Дилда дардим ким билур?», «Бенаволар» ва б.), бу йўлда собит турган. Бону шеърларини тўплаб девон тузган.\nБону айтур бу оламдаки, ғамсиз юрмадим ҳаргиз,\nБу дунё даврини шодмону хандон сурмадим ҳаргиз.\nЖаҳонда юрдиму турдим, неча чектим жафоларни,\nЖафосин кўрдум, эй дўстлар, вафосин кўрмадим ҳаргиз.\nАё дўстларки, мен ёлғиз, ғариби бенаво қулмен,\nТопай аҳли аёл, атфол деюб қайғурмадим ҳаргиз.\nКи саккиз йил бўлур отам шикоря Ёркент айлаб,\nМуборак юзларин кўруб кўзум тўйдурмадим ҳаргиз.\nКи кўрмакни қўюб, эй тан, бўлак эмди талаб қилғил,\nШарифим сарри пойидин ўзум жўкурмадим ҳаргиз…\nЖаҳонда ҳар бало бўлса, баҳам бўлди ғариб бошим,\nСитам бирла аламларни суруб, ёндирмадим ҳаргиз.\nКўрунг бир дилбари золим менинг ҳолим хароб айлаб,\nЁқуб ишқ оташин жонимга, бағримни кабоб айлаб.\nКўзим телмуртуруб ёттим, басе кўп хор бўлди бош,\nКириб хилватда ҳолим сўрмади чандин азоб айлаб.\nТилокимдур анинг васли, туну кун ёлвориб ҳақдин,\nОчиб илгим дуога, йиғладим, кўзлар пуроб айлаб.\nЁтиб ҳажрингда беморе, бўлубман бехуду хомуш,\nАё тан, сен нечук деб сўрмадинг, мунча итоб айлаб.\nТалабкори висолингмен, нечукдин билмадинг ҳолим,\nКириб олдимга бир соат, чиқарни кўп шитоб айлаб.\nЯқинлик айладим чун ўтларингга, хижлатим кўпдур\nМени куйдурғали шамъи юзунгни бениҳоб айлаб.\nХумор айлаб кўзингни ҳам қабоқингни сузиб боқсанг.\nБитай шаънингга юз дафтар мошоирлик китоб айлаб.\nКўзинг жаллоди бераҳму, камон абрўларинг ўқлар\nМени бечоранинг чун ўлтурурға изтироб айлаб.\nГаҳи хушман, гаҳи нохуш, гаҳи беҳуш, гаҳи боҳуш\nБу Бонуни хароб эттинг сочинг мушкин таноб айлаб.\nЁр жабр этти дилим гарду ғуборин тозалаб,\nШирину Азроу Лайли онлара андозалаб.\nГулгун этти ашки селобим тўкуб ҳар рўзу шаб,\nУсмау элик, уфоу ҳам кўзини ғозалаб.\nДилбарим қаттиқ кўнгуллик, маҳвашим нозук бадан,\nТешти кўксум, эзди бағрим ноз узра нозалаб.\nФош этма, эй табибо, ишқи дардин тут ниҳон,\nИста мақсудинг худодин ўзлигингни созалаб.\nЭй ҳаким аҳли, билиб дардимни изҳор этмаким,\nТопмади ҳеч шайъ муроде кори ишқ овозалаб.\nҒорат этти мулки танни шоҳи ошиқлар келиб,\nБир қуше учди қўлимдин кўк сари парвозалаб.\nФақр аро маҳвашлара қочди бу Бону бош эгиб,\nАл-амон этти рақиблардин, билинг дарвозалаб.\nМанга маккори золим макр этиб юз шўридин сад дод,\nБериб минг ваъдани қилмас вафо, айёрдин сад дод.\nБошимға ёғдурур борони ғамни ёзу қиш тинмай,\nКўруб кажликни, дедим мен, фалак озоридин сад дод.\nОғиз оша етушканда, бурунни тегдуруб тоша,\nАнга қул бўлдим.эй дўстлар, жаҳон маккординсад дод.\nВафо тоғини кавладим, бошимға текдуруб теша,\nҚилибдур пора-пора, золими хунхордин сад дод.\nВисоли бокамолидин айирмоқ қасдини кўзлар,\nЁқиб рашк ўтининг ишқ эллара, ағёрдин сад дод.\nБу ғам гирдобидан фориғ бўлолмай кўз ёшим оқти,\nДеди Бону амон бермас манга ҳар кордин сад дод.\nБу фалак кажравлигидин бўлди дил хуноблар,\nАшкборимдин тўкилгай коса-коса облар.\nЗулми ағёра чидалмай, ишқ майини нўш этиб,\nКунда-кунда хун ютиб, бағрим тўла зардоблар.\nФурқату ғам бир сари, ишқнинг балоси бир сари,\nЖон қутулмас иккисидин бас бўлиб бетоблар.\nШарҳи дилни арз этарға дардмандон топмадим,\nСабру тоқат қолмади, кетти кўзумдин хоблар.\nМуддаойинг не, санам, қилдинг ситам уст устина.\nЮргузуб ҳукмингни ҳардам қулдуғинг иштоблар.\nОфтоби ғамда қолдим, қил бошимға соя бахт,\nТолеи шумум синиқдур, синди дурри ноблар.\nМуштарий, Миррих ситоранг сувға тушди, Бонуё,\nКўз ёшинг дарё бўлиб тортти сени гирдоблар.\nМени кўрган кунимни кўрмасун ҳеч қайси инсон ҳам,\nКўруб ҳолимға раҳм айлар тамоми номусулмон ҳам.\nКима мен меҳрибон бўлуб, анга сарф айладим дил, жоп,\nМанга номеҳрибон бўлди тамо-ми ёрў, жонон ҳам.\nКўринг бетолеимни айланур каж бу жаҳон чархи,\nМанга қолғонда беодил тамоми бегу султон ҳам.\nКими кўрсам суюб жону дилимдин парвариш эттим,\nМанга раҳм этмади инсон ичинда ҳеч мусулмон ҳам.\nМенингдек бормукин асло вафо излаб жафо кўргон,\nУмрни зое ўткарган менингдек борму нодон ҳам.\nТасаддуқ зоти покингдин, менга эмдики сен яхши,\nТополмай изласам мен ахтарурда Чину хоқон ҳам.\nЖаҳонда турғонимға юз туман бисёр ташвишмен,\nҒаминг хат бирла ёз, Бону, узатма сўзни ҳар ён ҳам.\n← Аввалги Аввалги Доъий (1824-1909)\nКейинги → Кейинги: Хайриддин Султонов. Томоша (ҳикоя)


12:34 / 09.03.2016\n«Арсенал»нинг 8 март оқшомида Англия Кубоги доирасида «Халл» жамоасига қарши кечган учрашуви вақтида 3 нафар асосий таркиб футболчиси жароҳат олди. Жамоа ҳимоячилари Пер Мертесакер ва Габриэл Паулиста, ҳамда хавбек амплуасида ҳаракатланувчи Аарон Рэмзи сафдан чиқишган.\nБиринчи тайм вақтида марказий ҳимоячи Мертесакер рақиб футболчиси билан тўқнашиб кетган, у ўйинни давом эттирган, лекин кўп ўтмасдан унинг ўрнига чап қанотда ҳаракатланувчи Начо Монреални туширишга тўғри келган.\nЯна бир марказий ҳимоячи Паулиста эса иккинчи тайм вақтида жароҳатланган. Унинг ўрнига ҳужумкор ярим ҳимоячи Аарон Рэмзини туширишга тўғри келган. Лекин уэльслик футболчи ҳам жароҳат олиб, уни Жефф Рен-Аделедага алмаштиришган.


«Муснад» Сараланган ҳадислар\nУшбу китобда диёримиз мусулмонлари амал қилаётган ҳанафий мазҳабининг асосчиси, уламолар пешқадами, муттақийлар пешвоси - Имом Аъзам АбуХанифа (раҳматуллоҳи алаҳ) рывоят қилган ҳадислар жамланган.\nҲар бир ҳадиснинг аниқ манбалари курсатилгани ва уларга зарур изоҳлар берилгани кытобнинг илмий, маърифий қийматини янада оширади.\n«Муснад» маънавий қадриятларимизнинг бебаҳо дурдоналаридан бири бўлиб, кенг китобхонлар оммасига мўлжалланган.\nМутаржим ушбу хайрли ишга далолат этгани учун Шайх Умар Форуқ Сайдо Жазарий ҳазратларига, заҳматкаш ва нуктадон олим Муҳаммад Шариф Жуманга ва китобни нашрга тайёрлашда ёрдам кўрсатган барча устозларга самимий миннатдорлик изҳор этади.\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 2612-рақамли тавсияси билан чоп этилди.\nМуаллиф: Имом Аъзам Абу Ҳанифа\nНоми: «Муснад» Сараланган ҳадислар\nНашриёт: «Movarounnahr» Нашриёт-матбааси\nЎлчами: 60×84 1/16\nКўрилган сони: 15526\n«Минг бир ҳадис»\n«Минг бир ҳадис»Ушбу асарда одоб-ахлоқ ва бошқа зарур масалаларга оид 1001 ҳадис ўрин олган. Ҳар бир ҳадиснинг арабча матни, таржимаси, шунинг..\n«Расулуллоҳ алайҳиссалом рамазонда»\n«Расулуллоҳ алайҳиссалом рамазонда» Мазкур рисолада Пайғамбар алайҳиссаломнинг Рамазон ойидаги ибодатлари, муомалалари ва тақволари ҳақида сўз бор..\n«Ҳамманинг яшагиси келади»\n«Ҳамманинг яшагиси келади» Ёзувчи Мурод Мансурнинг қиссалари инсон юрагидаги эзгулик чашмаларининг умрбоқийлиги ва поёнсизлиги ҳақида баҳс этади.М..\n«Шайтанат» 1,2,3,4,5-китоблар тўплами.\n«Шайтанат» 1,2,3,4,5-китоблар тўплами. «Шайтон ғолиб, жон берарда шошдим мано». Яратганга минг-минг шукрлар бўлсинким, Сиз — азизларга айтмоқ учун ..


Икки нафар андижонлик ўсмир пул ўғирлигини содир этган\nАндижонда ўсмирлар ўғирлик қилди\n21 Yanvar 22:50 Ҳодисалар\nИНСПЕКТОР ЎСМИР ЎҒИРЛИК\nҲозиргина ўғирлик содир этган икки ўсмирни қизғин таъқиб қилаётган профилактика инспектори қўлга олинди.\nЎзбекистон Республикаси ИИВ ҳузуридаги Тергов департаменти матбуот хизмати Андижон вилоятида ўғирликда гумон қилинган ўсмирлар қўлга олингани ҳақида хабар берди.\n16 ёшли Ю.Х. ва 15 ёшли Н.А. ўзгаларнинг мулкини ўғирлаш мақсадида жиноий тил бириктирган. 25 ёшли М.Ф.нинг уйининг очиқ эшигидан фойдаланиб, хонага кириб, ётоқхонадаги шкафдан 2500 АҚШ доллари ва 8570000 сўм пулларини ўғирлаб кетишган.\nҚўрғонтепа тумани ИИБ профилактика инспектори ҳушёрлик кўрсатиб, ўғирлаганларни ўғирлик қилганидан сўнг дарҳол қўлга олди. Ўсмирлардан 2500 АҚШ доллари ва 8570000 сўм ашёвий далил сифатида олинган.\nВаъда қилиб бажармади: ер участкаси билан фирибгарлик\nАйни пайтда Ю.Х.га нисбатан. ва Н.А. Мазкур ҳолат юзасидан Қўрғонтепа ИИБ ҳузуридаги тергов бўлими томонидан Ўзбекистон Республикаси Жиноят кодексининг 169-моддаси 2-қисми (“Ўғирлик”) билан жиноят иши қўзғатилган.\nСамарқандда бир оила ис газидан заҳарланиб вафот этди


Энергетика вазирлиги Афғонистонга электр узатиш тўлиқ ҳажмда қайта тикланганини билдирди\n26 январ 2022, Тошкент вақти: 22:32\nЎзбекистон Энергетика вазирлиги Афғонистонга электр узатишни тўлиқ ҳажмда қайта тиклагани тўғрисида ташкилот матбуот хизматига таянган ҳолда “Газета уз” маълум қилди. Айни пайтда Энергетика вазирлиги расмий сайтида ва унинг ижтимоий тармоқлардаги саҳифаларида бу борада бирорта маълумот берилмаган.\nХабарда айтилишича, қуввати 220 кВ бўлган Наибобод-1 электр узатиш линиясида таъмирлаш ишлари олиб борилгани муносабати билан Афғонистонга электр энергияси етказиб бериш 29 декабрь куни 50 фоизга қисқариб кетган.\n“Тармоқни таъмирлаш ишлари якунланди ва шу тариқа аввалги етказиб бериш ҳажми ҳам тикланди”, — деб иқтибос келтиради “Газета уз” вазирлик матбуот хизмати билдирувидан.\n29 декабрь куни афғон миллий электроэнергия ширкати Da Afghanistan Breshna Sherkat (DABS) Ўзбекистонда техник носозликлар юз бергани туфайли Кобул ва Афғонистоннинг яна 15 вилоятига электр энергияси етказиб бериш 50 фоизга қисқаргани тўғрисида хабар берган эди.\nЎзбекистон Афғонистонга электр қуввати етказиб берувчи энг йирик қўшни давлатдир. Шартномага асосан Ўзбекистон Афғонистонга ҳар йили 6 миллиард кВт / соатгача электр энергиясини 10 йил муддатга тўлаш шарти билан етказиб беради.


Қатар амири Эрдўғанга самолёт совға қилди | Azon.uz - Ахборот-таҳлилий портал\n1898 16:00 14.09.2018\nҚатар амири Тамим ибн Ҳамад икки қаватли Boeing 747-8i самолётини Туркия президенти Ражаб Тоййиб Эрдўғанга совға қилди.\nТурк ОАВ хабарига кўра, амирнинг оиласига тегишли мазкур самолёт 400 миллион доллар нарх билан сотувга қўйилган эди. Самолётга Эрдўған қизиқиб қолганидан кейин эса Қатар амири уни шунчаки совға сифатида беришга қарор қилди.\n2012 йилда ишлаб чиқарилган Boeing 747-8i самолёти 76 йўловчига мўлжалланган бўлиб, унда йиғилиш ўтказиладиган хона ва ётоқхона мавжуд.\nМаълумотларга қараганда, Туркия ҳукумати тасарруфида 11 та самолёт ва 3 та вертолёт бор. Улардан президент, вазирлар ва парламент раиси фойдаланади.


Францияда БМТ саммити ўтказилиши туфайли чегараларда хавфсизликни таъминлаш чоралари жорий қилинди\n17:47 / 13.11.2015\nФранция ҳукумати 30 ноябрь куни Париж шаҳрида бошланадиган, БМТнинг иқлимий ўзгаришларга бағишланган 21-конференцияси муносабати билан мамлакатнинг барча қўшнилари билан чегараларида 13 ноябрь кунидан бошлаб қатъий назорат ўрнатилади. Бу ҳақда ТАСС нашри Франция ИИВ раҳбари Бернар Казневга асосланиб хабар қилган.\nҚатъий чоралар шу йилнинг 13 декабригача амал қилади. Вазирнинг аниқлик киритишича, чегараларда хавфсизликни таъминлаш учун полициянинг 30 минг нафар ходими сафарбар қилинади. Конференция бошланиши арафасида ва у бўлиб ўтаётган кунларда тартиблар янада кескинлашади.\n"13 ноябрдан 19 ноябргача мобил назорат пунктлари барпо қилиниши ишлари ўтказилади. Бу муддатда чегаралар орқали ҳаракатланишда чекловлар бўлмайди. Конференция бошланишига 10 кун қолганида назорат кучайтирилади", деб маълум қилган Казнев.\nУнинг қайд этишича, гап чегараларни бутунлай ёпиб қўйиш ҳақида кетмаяпти.\nБМТнинг иқлимий конференцияси шу йилнинг 30 ноябридан 11 декабригача ўтказилади. Унда дунёнинг 80дан ортиқ давлати раҳбарлари иштирок этиши кутилмоқда.


Унинг сўзларига кўра, Туркия судлари "мустақилликнинг энг яхши намунаси" ҳисобланади.\nТуркия президенти Ражаб Тоййиб Эрдўған Анқара мамлакат суд тизимини танқид қилувчи элчиларни қабул қилмаслиги кераклигини айтди, деб хабар берди NTV телеканали.\n"Мен ички ишлар вазирига (Мавлуд Човушўғли) мамлакатимизда бундай элчиларни қабул қилиш одати йўқлигини айтдим. Улар нега бундай баёнот беради? Туркияга ақл ўргатиш уларнинг ишими? Улар ким ўзи?", — деди Эрдўған.\nАввалроқ Германия, Дания, Финландия, Франция, Нидерландия, Швеция, Канада, Норвегия, Янги Зеландия ва АҚШ элчилари тадбиркор Усмон Кавалани озод қилиш тўғрисидаги баёнотларидан сўнг Туркия ташқи ишлар вазирлигига чақиртирилганди.\n07:42 / 03.11.2021\nСаудия Арабистонининг Ўзбекистондаги янги элчиси тайинланди\n21:00 / 29.10.2021\nЭрдўған Анқарани танқид қилган элчиларни Республика куни тантаналарига таклиф қилмади - ОАВ


Россия-Украина келишуви тутун ва тухум остида маъқулланди\n23 октябр 2021, Тошкент вақти: 17:15\nДепутатлар Россия-Украина келишувини муҳокама қилаëтган айни пайтда парламент биноси мухолифат тарафдорлари томонидан қуршаб олинди\nУкраина парламенти Қрим ярим оролида жойлашган Севастопол базасини 2042 йилгача Россия ҳарбий флотига ижарага бериш ҳақида Россия билан имзоланган шартномани жанжал билан бўлса-да¸ ратификация қилди.\nУкраина парламенти аъзолари Россия флоти фойдаланаётган Қрим ярим оролидаги Севастопол базасининг ижара муддати 2017 йилда тугаганидан сўнг уни яна 25 йилга узайтириш ҳақида икки давлат ўртасида имзоланган шартномани ратификация қилди.\nКелишувга қарши бўлган мухолифат депутатлари шовқин-сурон қилдилар ва парламент раиси Володимир Литвинга тухум отдилар. У ўзини соябон билан ҳимоя қилди.\nПарламент биноси ичида тутун чиқарувчи бомбалар портлади. Депутатлар қуюқ оқ тутундан юзларини беркитдилар. Бинода ёнғинга қарши сигнализация ишлаб кетди.\nБундай тартибсизликка қарамай, президент Виктор Янукович коалициясини қўллаб-қувватлаётган депутатлар Россия билан эришилган шартномани ратификация қилишга муваффақ бўлдилар.\nОвоз бериш натижасини парламент раиси Володимир Литвин эълон қилди.\n- Шартномани ёқлаб 236 нафар депутат овоз берди. Қарор қабул қилинди, деди парламент раиси.\nБир соат вақт ўтмай, Россия Давлат думасининг 450 депутатидан 410 нафари Украина билан имзоланган шартномани ёқлаб овоз берди.\nМазкур шартнома 21 апрел куни Россия президенти Дмитрий Медведев ва Украина президенти Виктор Янукович томонидан Харков шаҳрида имзоланган эди.\nҲарбий база ижараси муддатининг узайтирилиши эвазига Москва Украинага 30 фоиз арзон нархда газ етказиб беришни ваъда қилган.\nАйни пайтда Норвегияда сафарда бўлган Россия президенти Дмитрий Медведев Украина парламенти қабул қилган қарорни олқишлади.\n- Мен бундан жуда хурсандман. Бу соғлом ақл тантанаси ва Украинанинг стратегик манфаатларининг шовқин-сурон ва бошқа йўллар орқали ифода этиладигн ўткинчи ҳиссиётлардан устун келганлигини кўрсатади, деди Россия раҳбари.\nКиевда Украина мухолифатининг минглаб аъзолар ва тарафдорлари ўз ҳиссиётини парламент биноси олдида намойиш қилдилар.\nРоссияпараст Украина президенти Виктор Януковичнинг ғарбпараст сиёсий рақиблари, собиқ президент Виктор Юшченко ва собиқ Бош вазир Юлия Тимошенко етакчилигидаги танқидчилар Украина ҳудудида Россия базасининг бўлишига доимо қарши чиққан ва ижара муддати 2017 йилда тугаганидан сўнг уни узайтирмаслигини билдирган эди.\nТимошенко 27 апрел кунги овоз беришни “Украина тарихидаги қора саҳифа” дея баҳолади. Киевда ўтказилган намойишда сўзлаган Тимошенко муддатидан олдин сайловлар ўтказиш ва президент Януковични ҳокимиятдан четлатиш учун ўз тарафдорларини 11 май куни оммавий норозилик намойиши ўтказишга чақирди.\n- Бизнинг ўзаро бирлашишимиз парламентда янги кўпчиликни ташкил этиши мумкин ва Украинада беш йил ичида эмас, уч йилда эмас, ҳатто икки йилда эмас балки тез фурсатда янги президент бўлиши мумкин, деди мухолифат раҳбари.\nЮлия Тимошенко парламентда, университетларда ва мамлакат бўйлаб иш жойларида “Украинани қутқариш учун махсус қўмиталар” ташкил этишга чақирди.\nАйни пайтда президент Виктор Янукович тарафдорлари Россия билан имзоланган шартнома ратификациясини қўллаб намойиш ўтказдилар.


Бразилияда собиқ президент Лула ва унинг укасига қарши янги айбловлар қўйилди\n10 Сен 2019 1408\nБразилия бош прокуратураси собиқ президент Луис Инасиу Лула да Сильва ва унинг укасига қарши янги пассив коррупция айбловларини илгари сурди.\n«Сан-Паулудаги Lava Jato операцияси гуруҳи собиқ президент Лула ва унинг укаси Фрея Чикони узоқ муддатли пассив коррупцияда айбланади», дейилади прокуратура баёнотида.\nПрокуратуранинг берган маълумотига кўра, Луланинг укаси 2003 йилдан 2015 йилгача бўлган даврда «Odebrecht» қурилиш компаниясидан 274 минг доллардан кўпроқ миқдорда пул маблағлари олган. Ушбу тўловларни «Odebrecht»нинг турли имтиёзларга эга бўлиш учун амалга оширгани айтилмоқда.\nПрезидентнинг ҳимояси прократура томонидан қўйилаётган янги айбловларни инкор этган. Лула эса илгари коррупция учун 8 йилу 10 ой қамоқ жазосига ҳукм қилинган.\nЛотин Америкасидаги қатор ҳукумат вакиллари Бразилия энергогиганти «Petrobras»нинг асосий пудратчиси бўлган «Odebrecht» томонидан миллионлаб пора олган. АҚШ суди маълумотларига кўра, «Odebrecht» хорижий сиёсатчилар ва ҳукумат вакилларига 2001 йилдан 2016 йилгача бўлган даврда жами 439 миллион доллар тўлаган. Ушбу қурилиш гигантидан фойдали шартномалар учун «миннатдорлик» қабул қилганлар орасида Аргентина, Колумбия, Доминикан Республикаси, Эквадор, Гватемала, Мексика, Панама, Перу, Венесуэла расмийлари ҳам борлиги айтилмоқда.


Прокуратура органлари томонидан 303,9 млрд сўм етказилган моддий зарар ундирилди – Газета.uz\nПрокуратура органлари томонидан 303,9 млрд сўм етказилган моддий зарар ундирилди\nПрокуратура органлари томонидан 2019 йил 3 ойи давомида тергов қилинган жиноят ишлари бўйича 330,8 млрд сўм зарар аниқланди.\n22 апрель 2019, 13:09 Жамият\nПрокуратура органлари томонидан 2019 йил 3 ойи давомида тергов қилинган жиноят ишлари бўйича жиноят оқибатида етказилган моддий зарарларни аниқлаш ва ундириш чоралари кўриб борилмоқда. Бу ҳақда Бош прокуратура матбуот хизмати хабар берди.\nСтатистик ҳисоботларга кўра, содир этилган жиноятлар бўйича қўзғатилган жиноят ишлари юзасидан прокуратура органларида 2019 йил 3 ойи давомида жами 603 та (2018 йилда 527 та) иқтисодиёт соҳасидаги жиноят ишлари иш юритувга қабул қилиниб, улар юзасидан дастлабки тергов ҳаракатлари олиб борилган.\nПрокуратура органлари томонидан 2019 йил 3 ойи давомида жами 330,8 млрд. сўм (121,3 млрд. сўм) миқдорида зарарлар аниқланиб, шундан 303,9 млрд. сўми (115,6 млрд. сўм) ёки 91,9 фоизи (95,3 фоизи) тергов давомида ундирилган бўлса, қолган 26,9 млрд. сўми (5,7 млрд. сўм) ёки 8,1 фоизи (4,7 фоизи) зарарни ундириш юзасидан судларга даъво аризалари киритилган.\nШундан давлатга етказилган 293,2 млрд. сўм (98,2 млрд. сўм) зарар ундирилди.\nШунингдек, 2018 йил 3 ойи давомида давлат улуши бўлмаган хўжалик юритувчи субъектлар ва фуқароларга етказилган жами 6,2 млрд. сўм ундирилган бўлса, бу кўрсаткич жорий йилнинг 3 ойида 11,6 млрд сўмни ташкил қилди.\nЎтган йилнинг 3 ойи давомида 29,5 млрд. сўм пуллар нақд пул шаклида ундирилган бўлса, бу кўрсаткич жорий йилда 159,6 млрд. сўмни ташкил қилиб, ўтган йилги кўрсаткичга нисбатан 5,4 баробарга ошган бўлса, 28.8 млрд. (16.1 млрд.) сўмлик зарарни пул кўчириш йўли билан ундирилиши таъминланган.\nМазкур йўналишда ишлар тизимли давом эттирилмоқда.\n«Газета.uz» 1 370\n06.06 Коронавирус инфекцияси тасдиқланган бемор вафот этди\n06.06 «Сўхдаги воқеалар қирғиз халқи билан дўстлигимизга таъсир қилмаслиги керак»\n06.06 Фарғонада ёшлар бандлиги масаласи қандай ҳал этилмоқда?\nКоронавирус инфекцияси тасдиқланган бемор вафот этди\n«Сўхдаги воқеалар қирғиз халқи билан дўстлигимизга таъсир қилмаслиги керак»\nПрезидент Фарғона вилоятида ишга туширилган бир қатор янги лойиҳалар билан танишди\n«Чиройли» авторақамларнинг бошланғич нархлари ўзгарди — рўйхат


Mart 2021 – Международный аэропорт «Термез»\nParvozlar qatnovi jadvali\n31.03.2021 Без рубрики No comments\nСОҒЛОМ ТУРМУШ ТАРЗИ ЙЎЛИДА\nТермиз халқаро аэропорти ходимлари ўртасида оммавий спортни ривожлантириш ва соғлом турмуш тарзини тарғиб қилиш мақсадида мунтазам равишда юриш, югуриш, футбол каби спортнинг устувор турлари бўйича бир қатор мусобақалар ташкил этиб келинмоқда.\nАна шундай тадбирлардан бири бугун «Биз спортни ривожлантириш ва соғлом турмуш тарафдоримиз» шиори остида ташкил этилди. Югуриш бўйича ўтказилган марафонда аэропортнинг барча хизмат ва бўлимлари вакиллари иштирок этди.\nМарафон карантин талаблари доирасида, барча хавфсизлик техникалари қоидаларига риоя этган ҳолда ва тиббиёт-санитар хизмати фельдшери кузатувида ўтказилди.\nТермиз халқаро аэропорти касаба уюшмаси раиси ва ёшлар иттифоқи етакчиси томонидан ўтказилган тадбир якунида ғолиблар аниқланди.\nЮгуриш марафони бўйича эркаклар ва аёллар ўртасида совринли ўринлар қуйидагича тақсимланди:\n1-ўрин: Пўлатов Илёс ва Нормуродова Лобар;\n2-ўрин: Юсупов Ҳусниддин ва Ҳайдарова Ойхон;\n3-ўрин: Хўжақулов Нўмар ва Холмирзаева Сабогул.\nМарафонда 1, 2 ва 3 ўринни олган ходимларга тадбир ташкилотчилари томонидан совғалар ва дипломлар топширилди.\n✍ТЕРМИЗ ХАЛҚАРО АЭРОПОРТИ МАТБУОТ ХИЗМАТИ: https://t.me/Termizaeroport\n25.03.2021 Без рубрики No comments\nТермиз халқаро аэропорти касаба уюшмаси томонидан ташкилотда жамоа шартномаларининг 2020 йилда бажарилиши муҳокамаси ва бошланғич касаба уюшмаси ҳисобот йиғилиши бўлиб ўтди.\nКун тартибидаги масала юзасидан жамоа шартномаларининг 2020 йил ҳолати бўйича бажарилиши юзасидан Термиз халқаро аэропорти директори Ш.Кабилов ва бошланғич касаба уюшмаси раиси Д.Сайитовнинг ҳисоботлари тингланди ва муҳокама этилди.\nШунингдек ҳисобот йиғилишида тафтиш комиссияси раиси С.Холмирзаеванинг ҳисоботи ҳам тингланиб, муҳокама этилди.\nКун тартибидаги тингланган ва муҳокама этилган масалалар юзасидан амалга оширилган ишлар йиғилиш аъзолари томонидан «қониқарли» деб топилди.\nКун тартибидаги масалалар юзасидан сўзга чиққан касаба уюшмаси аъзолари Термиз халқаро аэропортининг касаба уюшмаси қўмитасининг ўтган даврдаги фаолияти юзасидан ўз фикр мулоҳазаларини билдиришди. Қилиниши керак бўлган ишлар белгилаб олинди. Якунда тегишли қарор қабул қилинди.\nТермиз халқаро аэропорти матбуот хизмати\n24.03.2021 Без рубрики No comments\n«ТЕРМИЗ – УРГАНЧ – ТЕРМИЗ» ЙЎНАЛИШИ БЎЙИЧА АВИАҚАТНОВ ЙЎЛГА ҚЎЙИЛДИ\nБугун Термиз халқаро аэропорти ва Урганч халқаро аеропорти ўртасида илк бор «Термиз –Урганч -Термиз» авиақатнови йўлга қўйилди. Эътиборлиси, «Термиз – Урганч – Термиз» авиайўналиши бўйича амалга оширилган янги рейсдан кўпчилик авиайўловчилар ўз мамнунликларини баён этишди.\n– Хоразмдан Сурхондарёгача автомашинада 15-18 соат вақт давомида йўл босиб келинарди. Бугун бир соат атрофидаги вақт атрофида Термизга етиб келдим. Ҳар томонлама бу авиақатнов биз каби, тадбиркорлик билан шуғулланувчи фуқароларга қулайлик туғдиради, – дейди Санжар Алланиёзов.\nПарвозлар ҳафтада бир марта — ҳар чоршанба кунлари «Термиз – Урганч» йўналишида HY–067 рақамли рейс 12:50 – 14:15да, «Урганч – Термиз» йўналишида эса HY–068 рейс 16:00 – 17:15да амалга оширилмоқда.\nЮртдошларимиз ва хорижий сайёҳлар мамлакатимизнинг икки чекка ва олис вилоятлари марказлари Термиз ҳамда Урганч шаҳарлариаро иш ва дам олиш юзасидан сафарларни амалга ошириш имконига эга бўлишганлиги билан ҳам мазкур авиақатнов аҳамиятлидир.\n19.03.2021 Без рубрики No comments\nТермиз халқаро аэропортида “Сумалак сайли”\nАзалдан Наврўз айёмини халқимиз орзиқиб ва ўзига хос соғинч билан кутиб олади. Мазкур байрамни энг қадимий ва асл миллий байрам сифатида ана шундай ардоқлаб ўтказишимизда ҳам чуқур маъно – мазмун бор.\nБайрам аҳиллик, иноқлик, ўзаро – меҳр оқибат тараннуми бўлиб хизмат қилади. Байрам арафасида корхона ва ташкилотларда ташкил этиладиган “Сумалак сайли” ҳам жамоада ўзаро ҳамжиҳатлик, дўстлик ришталарини боғлашга хизмат қилади.\nТермиз халқаро аэропортида ўтказилган “Сумалак сайли” ҳам ўзида айни жиҳатларни ифода этганлиги билан аҳамиятли бўлди.\nАэропорт раҳбарияти ва касаба уюшмаси томонидан ташкиллаштирилган тадбир барча ходимларни бир дастурхон атрофида жамлади.\nСамимий гурунглар асносида дастурхонга ўзбекона миллий таом – ош тортилиб, юртимизнинг тинчлиги ва фаровонлиги бардавомлигини сўраб, дуога қўл очилди.\nКайвони онахонлар, аэропортнинг аёллар ва қизлари томонидан дошқозонда сумалак пиширилди.\nСумалак сайли шунчаки бир таом пишириш эмас, корхона ходимлари, ёшу кексаси йиғилиб бир кечаю, бир кундуз давомида ўйин кулгу, халқона қўшиқ ва ўйинлар воситасида қадриятларимизни намоён этиш рамзи ҳам демакдир.\nАйни жиҳатлар ҳам ташкил этилган сайлда ҳам яна бир бор ўз ифодасини топди.\n18.03.2021 Без рубрики No comments\n«ЭРКИН, ЁШ АВЛОДЛАР СЕНГА ЗЎР ҚАНОТ!»\nТошкент шаҳрида “Uzbekistan Airports” Акциядорлик жамияти томонидан “Салоҳиятли ёшлар – тизим тараққиётининг муҳим омили” мавзусида Республика ёшлар анжумани бўлиб ўтмоқда.\nАнжуман доирасида бир қатор тадбирлар ўтказилиши белгиланган.\n🖇Жумладан, АЖ Бошқаруви вакилларининг ҳудудий аэропортлар ёшлари билан бевосита ва онлайн мулоқоти, Тошкент шаҳрининг диққатга сазовор жойларига пресс-тур ва семинар-тренинглар ташкил этиш кўзда тутилган.\nКуннинг биринчи ярмида видеоконфиренц – алоқа тарзида ўтказилган йиғилишда “Uzbekistan Airports” АЖ матбуот хизмати раҳбари Лаълихон Собирова, Ўзбекистон Республикаси Олий Мажлиси Қонунчилик палатаси депутати Бекмирза Эшмирзаев, Ўзбекистон Республикаси Ёшлар ишлари агентлиги директори Алишер Юнусовлар сўнгги йилларда юртимизда ёшларга берилаётган эътибор самараси ўлароқ, ҳар бир тизимда, жумладан ҳаво транспорти хизмати тизимида ҳам янги, юқори интелектуал салоҳиятга эга авлод шаклланиб келаётганлиги таъкидланди.\n🖋Ёшлар ҳаёти, фаолияти, уларнинг орзу- истак ва мақсадлари юзасидан ўзаро фикрлар алмашилди. Улар томонидан ўртага ташланган масалалар атрофлича муҳокама қилинди, ечимлари юзасидан зарур тавсиялар берилди.\n“Zoom” дастури орқали онлайн тарзда ташкил этилган йиғилишда Термиз халқаро аэропорти директори ўринбосари Н.Джаббаров ва аэропортнинг фаол ёшлари ҳам иштирок этишди.\nАнжуман давом этмоқда.\n✍Термиз халқаро аэропорти матбуот хизмати\n17.03.2021 Без рубрики No comments\nСурхондарё вилояти ҳокимлиги матбуот хизматига кўра, вилоятда Наврўз байрами очиқ жойларда, яъни боғлар, хиёбонлар ва ўйингоҳларда ўтказилади\nРеспублика махсус комиссиясининг коронавирус пандемиясини инобатга олган ҳолда мамлакатимизда Наврўз умумхалқ байрами тадбирларини ташкиллаштириш масалаларига бағишланган кенгайтирилган йиғилиши бўлиб ўтди.\nЙиғилишда сўнгги кунларда аҳоли ўртасида коронавирус инфекцияси билан касалланиш ҳолатлари бироз ортганлиги таъкидлаб ўтилди. Шу боис мутассадди вазирлик ва идоралар, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликларига:\n🔸 байрам тадбирларини об-ҳаво шароитини инобатга олган ҳолда очиқ жойларда, яъни боғлар, хиёбонлар ва ўйингоҳларда ўтказиш;\n🔸 байрам тадбирларида аҳолини кўп тўпламаслик ва ташриф буюрувчилар ниқобда бўлишлари ҳамда ижтимоий масофани сақлашлари устидан назоратни ўрнатиш;\n🔸 аҳоли гавжумлигининг олдини олиш мақсадида тадбирларни кичик ҳажмда маҳаллаларда ташкил этиш чораларни кўриш;\n🔸 байрам тадбирларини юқори бадиий савияда ўтказиш, бунинг учун эстрада хонандалари ва театр актёрларини жалб этиш;\n🔸байрам тадбирларида жамоат тартибини сақлаш ва хавфсизлик чораларини кўриш вазифалари топширилди.\nШунга мувофиқ, Сурхондарё вилоятида ўтказилиши белгиланган Наврўз байрами тадбирлари очиқ жойларда, яъни боғлар, хиёбонлар ва ўйингоҳларда бўлиб ўтади.\nХусусан, вилоятнинг асосий байрам тантаналари жорий йилнинг 19 март куни карантин талабларига қатъий риоя қилинган ҳолда Термиз туманидаги «Отчопар» мавзесида ўтказилади.\nБайрам тадбирларига ташриф буюрувчилардан карантин талабларига риоя қилишларини, ниқобда бўлишлари ҳамда ижтимоий масофани сақлашларини сўраймиз. ✍Bizning kanal:https://t.me/Termizaeroport\n13.03.2021 Без рубрики No comments\nҲАШАР УЮШҚОҚЛИК БИЛАН ЎТКАЗИЛДИ\nҚутлуғ байрамлар, яхши кунлар арафасида ҳовлилар, уй-жойларни тартибга келтириш, маҳаллалар, кўча-кўйларни обод этиш, атроф-муҳитнинг озода ва саришталигини таъминлаш халқимизга хос бўлган эзгу анъаналардан биридир. 13 март куни умумхалқ хайрия ҳашари доирасида Термиз халқаро аэропортида ҳам ихтиёрийлик ва ўзаро уюшқоқлик асосида ҳашар ўтказилди. Корхона ходимлари ҳудуд боғларида кўкаламзорлаштириш ва ободонлаштириш ишларини олиб боришди. Ариқлар, ирригация тизимлари тозаланди. Иншоотлар олдидаги майдончалар ҳам тартибга келтирилди. Бинолар, дарахтларни оқлаш ва санитар ҳолатларни яхшилашга жиддий эътибор қаратилди. Ўтказилган мазкур ҳашар Термиз халқаро аэропорти ходимларини яна бир бор ўзаро уюшқоқлик ва ҳамжиҳатликка асосланган жамоа сифатида намоён этганлиги билан аҳамиятли бўлди.\nТЕРМИЗ ХАЛҚАРО АЭРОПОРТИДА НАВРЎЗ НАФАСИ\n“Termiz xalqaro aeroporti” МЧЖ раҳбарияти томонидан ходимлар ўртасида турли маънавий-маърифий, спорт-соғломлаштириш тадбирларини ўтказиш анъана тусига кирган. Наврўз умумхалқ байрами арафасида аэропортда фаолият юритувчи эркаклар ўртасида спортнинг шахмат ва футбол турлари бўйича ўйинлар ташкиллаштирилган бўлса, аёллар ва қизлар иштирокида шашка ва “Арғамчидан сакраш” мусобақаларига старт берилди.\nФутбол баҳсларида аэропортнинг бўлим ва бўлинмалари ходимларидан иборат 6 та жамоа асосий ғолиблик учун баҳс олиб боришаётган бўлса, ақл гимнастикаси саналган шахмат мусобақаларида эса 15 нафар ходим ўзаро беллашишмоқда. Ташкил этилган баҳслардан фақатгина спортнинг шашка тури бўйича ўтказилган ўйинларда аёллар ва қизлар ўртасида асосий ғолиб номи аниқланди. Унда аэропорт ходимаси Шаҳло Хушбакова мутлоқ ғолиб деб топилди.\n📎- Яшариш ва янгиланиш айёми муносабати билан ўтказилган шашка мусобақасида биринчи ўринни эгалладим, – дейди Шаҳло Хушбакова. – Бу менга ажойиб байрам совғаси бўлади. Спорт билан мунтазам шуғулланиш аэропорт ходимлари учун жуда муҳим.\nТермиз халқаро аэропорти касаба уюшмаси ва ёшлар етакчиси ташаббуси асосида ўтказилаётган спорт беллашувлари якунида ғолиб жамоалар ва якка баҳсларда ғолибликни қўлга киритган ходимлар раҳбарият томонидан диплом ва совғалар билан тақдирланиши кўзда тутилган.\n📎– Мақсадимиз – ходимлар ўртасида оммавий-спорт ва соғломлаштириш ишларини янада такомиллаштириш, ходимлар соғлигини мустаҳкамлаш ҳамда уларни жисмоний тарбия ва спорт билан мунтазам шуғулланишга жалб қилиш, қолаверса, ишчи-ходимлар ўртасида соғлом турмуш тарзи тамойилларини шакллантиришдан иборат, – дейди Термиз халқаро аэропорти директори Шухрат Кабилов.\n10.03.2021 Без рубрики No comments\n“Сурхондарёга хуш келибсиз!”\nСурхондарё вилояти туризм йўналишида янада юқори потенциалга эга. Бугунги кунда воҳада 375 та тарихий, маданий, меъморий мажмуа, юзга яқин жаҳон тарихи тамаддуни ривожига дахлдор, аҳамиятли археологик ёдгорликлар, кўплаб экотуризм манзиллари, бетакрор табиат мўъжизалари мавжуд.\nЗиёрат туризми. Сурхондарёда муқаддас қадамжолар, йил бўйи сайёҳлар, зиёратчилар қадами узилмайдиган зиёратгоҳлар сифатида Термиз туманидаги Ал Ҳаким ат – Термизий, Шеробод туманидаги Абу Исо ат-Термизий, Олтинсой туманидаги Сўфи Оллоҳёр, Муҳаммад Зоҳид зиёратгоҳларини кўрсатиш мумкин. Шу билан бирга Термиз туманидаги эски Термиз ҳудудида жойлашган Қоратепа, Фаёзтепа, Зўрмола ёдгорликлари буддавийлик динига эътиқод қилувчи мамлакатлардан келган сайёҳларнинг қизиқишларига сабаб бўлмоқда.\nТуризм – маданиятлар риштаси. Туризм ортидан биз нафақат маданият, тарих, бетакрор табиатимизни нафақат дунёга кўз-кўз қиламиз, балки бу билан иқтисодиётимиз янада ривожланади. – дейди Имом Термизий номидаги халқаро илмий – тадқиқот маркази ходими Фахриддин Худойназаров, – Бугунги кунда ислом дунёси мамлакатларидан келувчи сайёҳлар учун вилоятимиздаги зиёратгоҳларимизда ҳам барча шароитлар муҳайё этилган. Туристлар ҳам буни эътироф этишади.\nСурхондарё вилоятида бугунга қадар ўнга яқин буддавийлик археологик ёдгорлиги ҳам сақланиб қолган.\nЭкотуризм. Сурхондарё ўзига хос бетакрор табиатга эга. Пурвиқор Ҳисор, Кўҳитанг, Боботоғ тоғлари, ложувард Учқизил, Оқтепа, Сурхон кўллари, Омонхона, Хўжаипок, Шолқон, Ўринбулоқ санаторий типидаги манзиллар ва маъданли булоқлар, Сангардак, Кенгдала каби шаршаралари билан дунёнинг энг нозик сайёҳларини-да ўз бағрига чорлаши мумкин. Ёзи иссиқ, қиш мавсуми ҳам илиқ келадиган Термиз шаҳрининг иқлими ҳам ўзига хос. Сурхоннинг марҳум оташнафас шоири Теша Сайдалиев бу ҳароратни ўз даврида қуйдагича қаламга олганича ҳам бор.\nТухум пишар эмиш, ёз иссиғида.\nТемирчилар баъзан кечиб оловдан,\nИшлашармиш қуёш тиғида.\nСурхондарёнинг ўзига хос маданияти бу ердаги фольклор – этнографик жамоалар репертуарларида ҳам яққол намоён бўлади. Айниқса, бадиий дасталарда бадаш ва чанқовуз оҳанглари ўзига хос.\n“Бадаш” ўнлаб доира мусиқа асбобининг бир маромда ва бир вақтдаги жўрлигидир. Қадимда бу куй қўшинни, йигитларни жанговорликка чорлаган бўлса, чанқовуз эса чўпон-чўлиқларнинг, деҳқонларнинг, кайвони момоларнинг севимли мусиқа асбоби саналади. Бадаш ва чанқовуз куйларини, халқ оҳангларини “Бойсун”, “Қуралай”, “Чорқарсак”, “Дашнабод”, “Юлдузча” жамоалари турфа услубларда ижро этиб келади.\nСайёҳ юқорида келтирган маълумотлардан ошуфталаниб, юқори кайфиятда замонавий тайёрада Сурхондарёга йўл олди, дейлик. Хўш, ундан кейинчи?.\nТермиз халқаро аэропорти. Сайёҳлар учун асрлар давомида манзилни-манзилга боғловчи йўллар билан боғлиқ машаққатлар ҳаво транспортлари яратилиши билан барҳам топиб бораётганлиги ҳақиқат. Шу ўринда туристнинг узоғини яқин, оғирини енгил қиладиган тайёраларнинг аҳамияти беқиёс. Термиз халқаро аэропорти авиайўловчиларни мамлакатимиз ҳамда МДҲ мамлакатларига сифатли парвозини амалга оширадиган, вилоятимизга келаётган сайёҳларни илк қабул қилиб олиб хизмат кўрсатадиган корхона саналади. Халқаро аэропорт мамлакатимиздаги энг ёш аэропортлардан бири ҳисоблансада, инфратузилмаси, юқори техник салоҳияти, географик имкониятлари билан ўз ўрнига эга. Кутиш заллари, CIP зоналар, она ва бола хоналари, намозхона, тиббий пункт ва бошқа бўлимларда йўловчиларнинг барча эҳтиёжлари инобатга олинган ҳолда бунёд этилган. Duty Free дўконлари, бепул Wi-Fi хизмати, чет эллик туристлар учун виза олиш сектори ҳам ташкил этилган. Аэропортдан чиқибоқ, “Термиз шаҳрига хуш келибсиз!” деган ёзувга кўзингиз тушади. Воҳа марказида бир сўз билан ййтганда, хорижий ва маҳаллий сайёҳлар учун барча шароитлар мавжуд.\nТермиз халқаро аэропорти\n“Uzbekistan Airways” авиакомпанияси Термиз шаҳрига мунтазам қатновларни кўпайтиради\n“Uzbekistan Airways” авиакомпанияси ички ва зиёрат туризмини ривожлантириш мақсадида Термиз шаҳрига мунтазам қатновлар кўпайтирилиши ҳақида эълон қилади!\n2021 йил 13 мартдан бошлаб Термизга қатновлар душанба, чоршанба ва шанба кунлари амалга оширилади.\nТермиз халқаро аэропорти ходимлари ўртасида оммавий спортни ривожлантириш ва соғлом турмуш тарзини тарғиб қилиш мақсадида мунтазам равишда юриш, югуриш, футбол каби спортнинг устувор турлари бўйича бир Read More »\nТермиз халқаро аэропорти касаба уюшмаси томонидан ташкилотда жамоа шартномаларининг 2020 йилда бажарилиши муҳокамаси ва бошланғич касаба уюшмаси ҳисобот йиғилиши бўлиб ўтди. Кун тартибидаги масала юзасидан жамоа Read More »\n2:34 pm By admin\nБугун Термиз халқаро аэропорти ва Урганч халқаро аеропорти ўртасида илк бор «Термиз –Урганч -Термиз» авиақатнови йўлга қўйилди. Эътиборлиси, «Термиз – Урганч – Термиз» авиайўналиши бўйича амалга Read More »\nАзалдан Наврўз айёмини халқимиз орзиқиб ва ўзига хос соғинч билан кутиб олади. Мазкур байрамни энг қадимий ва асл миллий байрам сифатида ана шундай ардоқлаб ўтказишимизда ҳам Read More »\n6:42 am By admin\nТошкент шаҳрида “Uzbekistan Airports” Акциядорлик жамияти томонидан “Салоҳиятли ёшлар – тизим тараққиётининг муҳим омили” мавзусида Республика ёшлар анжумани бўлиб ўтмоқда. Анжуман доирасида бир қатор тадбирлар ўтказилиши Read More »\n© 2021 Международный аэропорт «Термез»


Ўзбекистон вилоят марказий ҳудудлари кесимида тайёр паловнинг ўртача нархлари тўғрисида маълумот берилди.\nДавлат статистика қўмитаси мамлакатнинг марказий ҳудудларидаги умумий овқатланиш муассасалари (ош марказлари)да кузатув ўтказган.\nЭнг қиммат ош Тошкент шаҳрида (18 880 сўм), энг арзон ош эса Қорақалпоғистон Республикасида (13 883).\nЎн ой мобайнида ҳудудлардаги палов нархи ўртача 1500-3000 сўмга қимматлашган. Лекин Самарқандда у арзолашган.\nҲудудлар кесимида тайёр паловнинг ўртача нархлари Sputnik инфографикасида.


Ойна – менинг энг яхши дўстим. Чунки йиғлаган пайтим у ҳеч қачон кулмайди. Мана, ҳафта бир айланди ва яна сиз билан юзлашдим. Ҳафта воқеалар билан тўла бўлди. Қорасувликлар Франциянинг гўрига гувала қалади. Венада террор ҳужуми. Измирда ер қимирлади. Америкада сайлов. Арнасойдагилар таппи ëқа бошлади. Қиш келмоқда.\nҚиш ўчоғи тор – тур уйингга бор, деган нақл бор. Аммо расман қиш келишига бир ой бор. Корона боис уйда ўтиравериб юрагим сиқилди. Кўнгул саëҳат тусади. Юрган дарë – ўтирган бўйра. Қарасам учоқ билетлари сув текин бўлиб кетибди. Шартта чиптани олиб, қайдасан Париж дея йўлга тушдим.\n“Эйр Франс” учоғидаги стюардессанинг исми Жанна экан. Ҳамма ëғидан француз атирининг ҳиди келади. Таблетимни очсам, бир ўзбек мулозими ўзбек аëлларидан тезак ҳиди келади, деб ëзибди. Тезак ëққандан кейин тезак ҳиди келади-да, ғалча.\nЭҳ, Овропа, Овропа!! Бўлсангда бизга опа. Ўз болангни ўйлайсан.\n(Уста Гулмат – Анвар Обиджон)\nУчоқ дарчасидан дарë ва кўллар кўринади. Учоқ капитани француз ватандоши, аммо таги тунислик араб. Исми Халил Иброҳим. Ëнимдан ўтаëтганда ассалому алайкум ва барокатуҳ, дедим. Учувчи менга жавобан ва алейкум ассалом ва раҳматулоҳ, деди. Ëнимдаги афкор омма қўрқиб бир менга, бир пилотга қаради. Аммо бекор қўрқишди. Эгиз бинолар аллақачон нишонга олиб бўлинган.\nЙўлда бир одам Макрон билан макароннинг фарқини сўради. Макарон – Италияда ижод қилиниб, бутун дунëда ишлаб чиқариладиган озиқ-овқат маҳсулоти. Лағмонга ўхшайди, фақат ичи тешик. Францияда макарон деб устма уст ëпиштирилган икки думалоқ печеньега айтилади. Қизил ëки яшил рангли печеньелар орасига повидло ëки мураббо қўйилади. Чой билан ичишлик аммо-лекин.\nМакрон эса Франциянинг ҳозирги президенти. 42 ëшда. Оти Эммануэль. Олдин иқтисод вазири бўлиб ишлаган. Суннатга амал қилиб, ўзидан катта Брижит холага уйланиб олган.\nМакрон Аменг деган шаҳарда, яхши одамларнинг оиласида туғилган. Отаси неврология бўйича катта профессор. Университетда домла. Онаси катта врач, кўп одамларни даволаб дуо олган.\nМакрон карикатура чизадиган рассом эмас. У президент бўлган Франция ҳудудда битта журнал бор. Бизнинг илгариги “Муштум” журналига ўхшаш. Ўша журналдагилар чизади унақа ëмон карикатураларни. Лекин шу Макроннинг кучи журнални ëпишга етмас экан.\nПариждаги меҳмонхона корона боис меҳмонсиз қолиб роса ичиккан экан. Мени худди тоғасини кўргандай, хурсандлик билан қаршилади.\nРесторанда олдимга шағам ëқиб кетишди. Қўрқиб писиб “чироқ ўчадими”, десам, “Ака, бизда чироқ умуман ўчмайди. Шағам ëқиб қўйса – романтика. Кўнглингиз анақа, кейин бунақа бўлади. Шағам ëнган стаканнинг четига арвоҳ келиб ўтиради. 200 йиллик меҳмонхонага келиб кетганларнинг арвоҳлари”, деди.\nМеньюни ўқиб, тотор деган овқат танладим. Тоторларнинг овқати бўлса керак, деб. Олдимга хом гўштдан бўлган хом қиймани олиб келиб қўйишди. Яхшилаб қарасам, хоразмликлар ейдиган ижжонга ҳам ўхшади. Официант болани чақириб, бу хом-ку десам: “Оға, бемалол еяверинг, нона илдириб. Оди французча бўлса ҳам зоти ижжон буни. Ўзим этчопар билан чопганман”, деса бўладими.\nБу официант бола хонқадан экан. Бу бола келиб, шу овқатнинг устига хом тухум чақиб кетди. Мен унга қараб: “Эй хонқали, агар французлар бир тухумни хомлай еса, хоразмликлар юз тухумни бир товоққа чақиб, бир ютганда ичади”, деб қўлимдаги телефондан видео кўрсатдим.\nБу ресторанда бир одат бор экан, ҳар бир хўранда дафтарга бир нарса ëзиб кетар экан. Париждаги меҳмонхона ресторани дафтарига қуйидаги гапни ўзбек лотин ëзувида ëзиб қўйдим.\n“Битта хизматкор бойдан бир ой хафа бўлиб юрибди. Бой буни билмабдиям”.\nМеҳмонхонага машҳур француз рассоми Фернан Леже асари осилган. Расм нархи бир миллион доллардан кўп. Бу оригинал расм меҳмонхона йўлагида осилиб турибди. Ҳар ерда ҳашамат, бойлик ва зодагонлик нафаси уфуради. Меҳмонхона нозирини ëнимга чақириб, «Мусë, майлими сизга икки оғиз ўзбек Шекспиридан иқтибос ўқисам, ўзбекча”, дедим. “Мусë, майли ака, хизматингиздамиз, бемалол бангиллатиб айтаверинг”, деди.\nМен олтин қуббали ҳашаматга бармоғимни қарата дедим: “Эҳ бойлик, бойлик. Сен менинг уйимга келсанг-у, уйимдан иймон кетса, мен бундайин бойликка ўт қўяман! Ўт!!!”.\nМусë чапак чалиб, “Ака, зўр айтаркансиз монологни”, деди. Ана шунақа, биз гапираверамиз биров тушунмасаям.\nРифат Ўзбек дея донг таратган машҳур француз либос дизайнери асарларини томоша қилдим. Рифат ака 67 ëшда. Париждаги энг машҳур ва бой одамлардан бири.\nРифат ака Истанбулда туғилган. Ота-буваси 400 йилча олдин Кўҳна Урганч тарафлардан Рум элига келиб қолган, дейишади. Боя айтганимдек, юрган дарë, ўтирган бўйра. Ўтирсанг ўтираверасан қатламадай ëйилиб.\nДунëни кезиб пархоналик каби муомаласи яхши одамларни учратмадим. Бирам сипо. Қўли кўксида. Акажону опажонлаб туради. Юраëтиб чумолини эзволмай, деб аëқларини эҳтиëт бўлиб босади. Такси ушлашса, сизга иш қилдирганидан хижолат бўлиб ўтиришади ерга қараб.\nАна шунақа муомаласи чирайли икки пархоналик йигит такси ушлади. Таксичи ëзëвонлик. “Nexia”ни такси қилиб, уйимга иккита нон оборай, деган қоракўз ватандош.\nХуллас, анави муомаласи яхши икки пархоналик Гулистон маҳалласи ҳудудига етиб келган вақтда таксичининг биқинига пичоқ тираб, пархоначалаб сўкиб бошлашди. Кейин таксичи қора кунга дея телефон ғилофининг ичига солиб қўйган иккита юзталик долларни олишди.\n“Mi 8” телефон аппаратини очиқдан-очиқ тортиб олиб, бонусига ëзëвонликнинг башарасига икки мушт тушириб, ҳодиса жойидан яширинишди.\nТаксичининг уйи куйса куйсин, телефони ўғирланмасин. Бутун мижозлар ана шу телефоннинг ичида. Ëзëвонлик бират тўғри милисага бориб йиғлаб сиқтаб, озроқ ўзиданам қўшиб воқеани айтиб берди. Ариза ëзди.\nПархонанинг милисасини яхши кўраман. Ишлайман деса, ишлайдиган хилидан. Икки талончини дарров топишди. Гоп стопчилар қамоқда. Телефонни ҳам топишди. Аммо 200 долларни харжлаб юборибди бу яшшамагур пархоналик талончилар.\nМазкур ҳолат юзасидан Ёзёвон тумани ИИБ ҳузуридаги тергов бўлинмаси томонидан Жиноят кодексининг 166-моддаси 2-қисми “а” банди (талончилик) билан жиноят иши қўзғатилди.\n5 йил муддат олиб, Мирзиëев амнистияси билан 1 йилда қайтиб чиқиб яна талончиликни давом қилаверади бу пархоналик икки йигит. Дарвоқе, тергов пайтига яна аслига қайтиб, бирам одобли, сипо ва намозхон бўлиб қолибди бу пархоналик икки бандит. Ўғри қариса сўпи бўлади, деган мақол бор Пархонада.\nМана, гап билан бўлиб хабарларга ҳам ўтдик. Намангандан нуқул аëллар билан боғлиқ совуқ хабар келади.\nНаманганда шаърий никоҳда бўлган хотин икки боласини сувга чўктириб ўлдирди. Кейин ўзини ўлдирди.\nМирзо Улуғбек тумани суди блогер Asalhoneyни (Асал Хўжаева) 5 кун қамоққа ташлади ва 4,46 млн сўм жарима қилди.\nAsalhoneйга 31 октябрь куни кечқурун А.М. деган аврат қоровули телефон қилиб, сиз шишган лабларингиз билан ўспирин йигитлар юрагига чўғ ташлаяпсиз. Бу ишингиз маънавиятга зид, деган. Ҳалиям бўлса товба қилиб, иймон йўлига ўтинг, деб миясини қотирган.\nШундан кейин А.М. деган жабрланувчи роса сўкиш эшитган.\nА.М. дарров Мирзо Улугбек тумани маъмурий судига ариза ёзиб, номуси топталганини айтган.\nСуд А.М.нинг тарафини олиб ҳукм чиқариб берди. Яшасин дунëдаги энг адолатли суд – Мирзо Улуғбек тумани маъмурий суди.\nЛох ҳассасини бир марта йўқотади. Лекин Лохистондагиларга тааллуқли эмас бу. Аҳмадбойдан еб қўйган лохлар энди бор-будини бошқа аҳмадбойга обориб беришди.\n“Қашқадарëда 2 минг киши ҳўкизию мошин, уйини сотиб, Nasdaq Unique Finance ширкатининг маҳаллий вакилларига икки қўллаб тутқазишди.\nПуллар эса қумга сингган сувдай ғойиб бўлди. Пулни фирибгарга берган лохлар президентга хат ëзиб, адолат сўрамоқда. Учтани туғдириб, “Кобалт” бер президент”, дейдиганларга ўхшаб.\nNasdaq Unique Finance ширкатининг норасмий вакили Тўйчи Ризаев ва унинг шериги Зокир Йўлдошев қамоқда.\nЛекин 2 минг лохнинг пули аллақачон Канада чегарасига етиб олган.\nШу кунларда Қарши ва Тошкент симёғочларига ва телеграм каналларига янги лохотрон эълонлар турибди: “Ишламасдан пул топиш имкони!!!”, “Бир соатда 50 долларни пешана терисиз топишни истайсизми, марҳамат, мошинингизни сотиб, пулини тугиб, бизга олиб келинг”.\nЭй, дўстим, эшит!!! Абсатторнинг хотини кун бўйи далада ишлаб 10 доллар пул олиб келади (Абсаттор бир долларам топмайди).\nҲаëтилла дамасчи эса куни билан темирнинг ичида ўтириб, уйига 15 доллар олиб киради.\nСен лох бўлмасанг, қанақа қилиб ишламай бир соатда 50 долларни чўнтакка сола оласан?\nСен ва сенга ўхшаган 33 миллион учун катта ҳашаматли лохотрон қурилган.\nТопганингни олиб бориб бер. Кейин хотининг кун бўйи далада тўнқайиб ишлаб, сенга папирос пули олиб келиб берсин.\nСен лох диванда ëтиб, сериал кўр. Яна кечқурун хотиннинг устига сакраб чиқиб, бўғоз қил. Лохотрон учун чурвақа кўпайтир. Кейинги 9 ойда Ўзбекистонда олти юз ўн тўрт минг бола туғилди. Бундан лохотрончилар хурсанд. 20 йилдан кейин ҳам уларнинг иши тўхтамайди.\nЧўлпон устидан ким чақув ëзгани, ким уни отиш учун тепкини босгани ноаниқ. Лекин Андрей Кубатин устидан донос ëзган Жониев Музаффардир. Ислом академияси докторанти.\nЖурналист Хана Арендт ўзининг “Банальность зла” китобида собиқ СС оберштурмбанфюрери Адольф Эйхман устидан суд жараёнини тасвирлайди. У яҳудийларни йўқ қилиш бўйича катта амалиётга бошчилик қилган. Яҳудийларни ўлим лагерларига жўнатиш учун шахсан буйруқлар берган, у ерда уларни газ билан заҳарлаб ўлдиришган.\nАрендт ўз китобида Эйхман садизмга мойиллиги йўқ бир оддий одам бўлганини таъкидлайди. У тақводор, намунали оила эгаси, беш боланинг отаси бўлган. Эйхманнинг суд жараёнидаги берган маълумотлардан келиб чиқилса, у ўз қилмишларининг қанчалик даҳшат эканини англамайди, унда қилмиши учун жавобгарлик туйғуси бўлмаган. У шунчаки ўз ишини бажарган. Унинг учун одамларни газ камераларида ўлдириш учун жўнатиш шунчаки одатдаги иш бўлган.\nМен қабиҳликнинг баналлиги ҳақида олим Андрей Кубатин иши юзасидан эсладим. 37 ёшли Кубатин 29 октябрь куни шифохонада ковиддан вафот этди. Ўлимидан олдин у ёвузликлар қилиш одатий касби бўлароқ, бу иш билан муттасил шуғулланувчи одамлар қўлида бўлишига тўғри келган.\nАндрей Кубатиннинг опаси Клара ҳикоя қилади:\n“Андрейни 2017 йилнинг 25 мартида ҳибсга олишди. Уни аввалига 15 суткага Панельнийга қамашди. Гўё бўйсунмасликда айблашди. Бу пайтда уни бир неча бор МХХ ертўласига олиб тушишди. Мен ҳар куни у ерга борардим. Гарчи бизни у ерга қўйишмаса-да, дарвоза олдида кутардик, ҳеч қурса кимдандир Андрей тўғрисида билиш илинжида турардик.\nУкам яшаган Бектемир тумани Сувсоз мавзесида турувчи бир йигит уни терговга олиб кетиб, кейин чалажон қилиб келтиришгани ҳақида гапириб берганди. У ҳатто юролмай қолган. Уриб, аъзои баданини тўкиб ташлашган.\nУнинг айтишича, бирга камерада бўлганлар Андрейнинг устига чопон ташлаб қўйишган ва у бир сутка қимирламаган. 15 сутка тугаши билан Андрейни ДХХнинг Гвардейскийдаги ҳибсхонасига олиб боришган. Бу ерда тергов давом этган. Уни кўзимиз олдида олиб ўтишди. Қора “Ласетти”га бошини пастга қаратиб тиқиб олиб кетишди. Бу даҳшат эди.\nАндрей Кубатинга доносни Жониев Музаффар ёзган. У ҳибс пайтида ҳам шахсан иштирок этган.\nЖониев Музаффар – Ўзбекистон ислом академияси доктаранти.\nКейин Гвардейсийда 5 ой жаҳаннам давом этган. Биринчи терговчи Дониёр Абдуллаев унга куч қўллаган. Жобур эса терговни якунига етказган. Шунингдек, унинг ёнига лохмач Кунаевни ўтирғизишган. У менинг укамни дўппослаб, буйраги ва юрак аъзоларини уриб эзиб ташлаган. Юрак соҳасида қон кетиши юзага келган. Шунингдек, кружка билан бошига урган. Бир неча бор уни бўғган. Бу одам ҳайбатли гавдали ва руҳий носоғлом бўлган.\nТарих институтидан келган эксперт укамнинг адабиётлари умумий очиқ манбалардан олингани ҳақида хулоса берди. Шунга қарамай, МХХ ўз амалини тўхтатмади.\nЎша конторада ишлайдиган яна бир адвокат бўлган – Шаҳзод Шарипов. У ҳимоя қилмасликка, аксинча яна ҳам кўпроқ муддат қўшиб беришларига астойдил ҳаракат қилган ва адвокатлик хизмати учун биздан пул ҳам олган. Айиқлик хизмати учун, дея таърифлаганди укам.\nКейин республика ҳарбий судида маҳкама бўлди. Андрейга “давлатга хиёнат” учун 11 йил беришди. Судья Умид Шокиров. Судья муҳокама хонасига кириш ўрнига, фоэега чиқиб пинг-понг ўйнади, кейин кириб 11 йиллик ҳукмни ўқиди. Азиз исмли МХХ опери келиб укамга, мен қанча десам шунча ўтирасан, агар опанг тилини тиймаса, сен билан бирга ўтиради деган”.\n2019 йилнинг сентябрида Андрей Кубатин оқланди ва турмадан озод этилди. Салкам бир йилдан сўнг унинг путурдан кетган соғлиғи коронавирусга дош бера олмади ва 29 октябрда Андрей ўлди.\nТерговчилар, оперлар, судьялар ва адвокат Шарипов ўзларининг одатий ишларини давом эттиришмоқда. Жиноят ишлари уйдирилмоқда, қийноқлар, алдовлар билан шуғулланишмоқда ва пинг-понг ўйнашдан бўшаганларида ҳукмлар чиқаришмоқда.\nХалқ эмиш, кабобпаз, ана, “келинг” дер,\nБир пайтлар советлар даврида ижтимоий лифт деган механизм бўлган. Дейлик Бухоронинг Олот туманидаги ит топмас мактабда математика ўқиган бола олимпиадада ютиб, Москвадаги математика интернатига ўқишга бориб қоларди. Охирида бу бола Фанлар академиясида ишлаб Москвада уйли-жойли бўларди.\nТошкентдаги амалдор ëзувчи-шоирлар ҳам турли қишлоқларда иншодан беш олган боллар. СССР қулаши билан бу лифт ҳам қулади. Ўзинг учун ўл етим, деган замон келди. Иншодан беш, математикадан олти олсанг ҳам институтга иккичи ўғрининг боласи кирди.\nАммо худди шу пайтда Ўзбекистонда АҚШнинг “Грин кард” лотереяси ўйнала бошланди. Бу ҳам ўзига хос лифт эди. Йилига 5000 ўзбек оиласига ютуқ чиқади. Оила аъзоларини камида 4 киши десак (эр, хотин, икки бола), демак камида 20000 киши АҚШдан бошпана олади. Уйли, элли, молу мулкли бўлади. Ҳисобида миллион доллари ëки иккитадан уйи бор ўзбеклар Америкада минглаб.\nЯхшиям Америка каби демократик ва бағрикенг мамлакат бор дунëда. Тарозининг бир тарафига Сомали, Сурия, Афғонистон каби чўпчак, ëлғон, коррупция ва жиноятлар концентрацияси бўлган давлатларни қўйсак. Бир тарафига Ғарб ва АҚШни қўямиз.\nКим нима деса, оғзида деяверади. Оғизнинг ўлчови йўқ. Лекин амалда Ўзбекистондаги афкор омма худди магнитга тортилган каби АҚШга интилади. Ўтган йили 2 миллион, бу йил эса ундан ҳам кўп одам “Грин кард” ўйнади.\nСурияга кетиб, ўзимни бангиллатаман деганлар сони 20 минг атрофида. 2 миллион қайда-ю, 20 минг қайда? Хазон.ўз каби сайтлар ИШИДни мақтагани билан одамлар ақлига таяниб Ғарбни, Очиқликни, Демократияни, Дунëвийликни ва Эркин матбуотни танламоқда.\nУлар фақирлигим – фахрим, дея чувринди бўлишни эмас, бой ва бадавлат яшашни танлашмоқда. Бугун таги ўзбек америкаликлар президент сайлайди. Трамп аканими ëки Байден тоғани. Танлов уларники. Яхшиям танлов бор. Танловсиз давлат қандай қилиб энасининг тешигига кирганини Ўзбекистон мисолида кўриб турибмиз. Доллар деган ҳаммамиз учун азиз пулнинг устида ëзилгани каби “IN GOD WE TRUST”. Яратган Американи қўлласин.\nҲар йили 5000 ўзбек оиласига бошпана берадиган Америкада сайлов.\nЭгаси бор юртнинг эртаси бордир. АҚШ сайловидан хулосам шу. Эгасиз юрт турғунлари саргардонлигини кўриб турибсиз ўзингиз.\n1804 йили оламдан ўтган немис файласуфи Иммануэл Кант айтганидек, эркин овоз бериш салоҳияти ватандошни қўйдан фарқли қилади.\nҲеч ўйлаб кўрганмисиз, минг йиллардан бери шу қўйларни сўйиб еймиз. Улар йўқолиб ҳам кетмайди. Кўпайиб ëтаверади. Масалан, Турон йўлбарсини пишириб емаймиз. Лекин у аллақачон йўқолиб кетган.\nСаксон минг одам.\nТрамп тахти билан\nМикрофон бу дам.\nУ сўнг сўз айтмоғи\nСевинг, деди у.\nНИМА БИЗГА АМЕРИКА?\nАҚШдаги Демократик партия тимсоли эшак. Республикачи партия тимсоли эса фил. Шу иккала ҳайвонни ҳам ейишлик жоиз эмас. Аммо эшакнинг эти ҳаром бўлса ҳам меҳнати ҳалол-ку.\nКечаги Ўзбекистонда “Буюк келажак”, “Ҳеч кимга қарам ва ҳеч кимдан кам эмасмиз” деган шиорлар бўлгич эди. Бу шиорлар олдинги президентга қўшилиб гўрга кирди.\nЯнги Ўзбекистонда эса “учинчи ренесанс” деган шиорни нақорати билан ëд олдик. Бундай ўйлаб қарасам, “Биз зўрмиз ҳаммадан. Энг уятчан, энг иболи, энг ҳалол, энг болажон, энг ишчан, ошни ўрмалатиб юборадиган даражада моҳир ошпаз ва ҳоказо”, деган гаплар бошланганига ҳам 100 йилга яқинлашибди. Мана бу шеърни 1932 йили Ҳамид Олимжон ëзган.\nНИМА БИЗГА АМЕРИКА!\nШу қисқа муддат ичида\nШундай тезлик билан\nБир суяк қолган.\nБир чинор каби\nУ мағрур тана\nРанги сўлғун унинг,\nДилида — алам\n1934 йили ëзилган бу сатр, яъни минглаб ишсизлар ҳақидаги жумла бугунги Ўзбекистон реаллиги бўлиб турибди. Олмалиқ шаҳридаги “Металлург” маданият саройига иш излаб келган қоракўзлар…\nБутун дунёга рекорд даражада олтин сотаётган шаҳар… Яхшиям Америка бор. Буларнинг бир қисми “Грин кард” ютиб, ишсизлик деган даррдан фориғ бўлиши мумкин.\nАмерикада кофе финжонини тўнкариб, ë Трамп, ë Байден деб фол боқилаëтган, Вена террор хужумига учраган бир пайтда самарқандлик тоға ўзининг севимли “Жентра”сини ювдириб ярқиратиш учун Самарқанд шаҳрининг Кимёгарлар қўрғони Сайқал кўчасида жойлашган автомашиналарни ювиш шохобчасига келди.\n“Жентра”нинг “Ë Али” деган тумор осилган калитини 25 яшар йигитга бериб, палон сўмлик қилиб юв, деди. Амаки бир четга бориб смартфонда Асалҳонийларини томоша қилиб ўтирди.\nЮвғучи бола “Жентра”ни ювиб-тараб, меҳри тушиб қолди. Калитни бураб, мошинни миниб, мингга қўйиб қочди.\nБуни кўрган тоғанинг геморройи ирғиди. Шакари тушди. Астма тутқаноғи тутиб оғзини сувсиз қолган лаққа балиқдай каппа каппа очиб юмди. Кейин қулади ўнг томонга. Яхшим ўнг томонга қулади. Мабодо чапга қулаганда нарëққа кетворарди.\nАммо шаҳар бедарвоза эмас. Бўлиб ҳам Самарқанд. Ўғрини қувлаб кетишди. Иккита милиса мошин қувди. Ўғри қочди. Самарқанд Амир Темур замонидан бери бундайин қочди-қувдини кўрмаган эди. Мана, насиба экан, буни ҳам кўрди заволли Самарқанд.\nСамарқанд шаҳри ИИО ФМБ ходимлари ўғирланган “Жентра”ни мажбурий тартибда тўхтатди Шунга қарамай, ўғри ИИО ФМБ ходимларига фаол қаршилик кўрсатиб, ўзи олиб қочган автомашина эшикларини очмасдан, ундан тушишдан бош тортиб ўтираверди.\nМашинага меҳри мантиқдан устун келди. Ëмон ўжар бола экан.\nМилисалар битта тош билан мошина ойнасини синдириб, эшикни очиб, анави ўғри болани суғуриб олишди.\nИкки милиса ушлаб турди. Биттаси ўғрининг қорнига тепди.\nМазкур ҳолат юзасидан Самарқанд шаҳри бўйича ИИО ФМБ ҳузуридаги тергов бўлими томонидан Ш.А.га нисбатан Жиноят кодексининг 267-моддаси 1-қисми (транспорт воситасини олиб қочиш) билан жиноят иши қўзғатилди.\nЎғри қамоқда. Бирор ўн йил ўтиради энди у.\nМошинаси қайтарилган тоғанинг геморройи яна ирғиб жойига тушди. Нафас олиши яхшиланди. Юзига қизил югурди. Кўзи намланиб, “мендан қайтмаса, хидодан қайтсин, ако миршаблар”, деб дуогўй бўлди. Ойна ерунда. Ана шунақа гаплар. АҚШда эса ҳалиям ким президент эканини биров билмайди.\nБундан анча йил илгани умримда илк бора Туркияга сафар қилгандим. Қўналғадан қалққан учоқ Истанбулга қараб йўл олди. Ўша пайтда энди чиққан Тарқан қўшиқлари янграб турган лайнер ичида орзиққан ҳолда ўтирибман Истанбулни кўраман, дея. Аммо нимадир бўлиб учоқ Измирга бир муддат қўниб турди. Бизни учоқ салонидан ташқарига чиқаришмади.\nБир оз сўнгра учоқ қалқиб, Истанбулга кетишга ҳозирланаëтган эди.\nМен эса тезроқ салжуқ боболарим фатҳ этган заминга оëқ қўйишни истар эди.\nПилотнинг олдига бориб, ташқарига чиқиб бирпас турсам майлими, деб сўрадим. Йўқ, мумкин эмас, деган учувчи менга қараб истагим сабабини сўради.\nМен кичик пайтимда Измир маршини эшитганимни ва бу шаҳарга қачон бўлмасин боришни орзу қилганими айтдим. Пилот гапимдан таъсирланиб, Измир маршининг дастлабки икки мисрасини айтди:\nИзмир тоғларида чечаклар очар,\nОлтин қуëш унда нурларин сочар.\nҚолганини мен айтдим:\nИзмир тоғларида бомба қўйдилар,\nТуркнинг санжоғини ўнгга қўйдилар.\nПилот қитмирлик қилиб микрофонни ëқиб бу айтишувни салонга трансляция қилди. Иссиқда учоқ қалқишини кутаëтган асабий йўловчилар юзига нур ëғилди, баъзилари нақоратга қўшилди.\nПилот эшикни очиб, нарвон чақирди ва истисно ўлароқ менинг Измир заминига оëқ қўйишимга кўмакчи бўлди.\nДенгиз ҳавоси эсади Измирда, буни борганлар билади.\nЮнонча “Смирна” деган номнинг турк лаҳжасидаги шакли бу асли Измир.\nҚадим эллинлардан қолган сиғиноқу мозорлар шаҳри, Туркия жумҳуриятчилиги, либерал демократия ва ҳуррият тамали бўлган гўзал ошиëн бу Измир.\nБугун Измирни эслашимга сабаб шуки, бу шаҳарда юздан зиëд одам ўлимига сабаб бўлган зилзила рўй берди. Ер қимирлаш офатини тошкентлик ва навоийликлар яхши билади.\nИзмирликлар бу офатни енгишига ишонаман. Уч кун давомида бетонлар орасида қолган бир чақалоқ қутқарилди. Ҳисларимни шоир Камолиддин Каму шеъри билан ифодалайман:\nОна! Денгиз қани? Кўшкимиз нерда?\nМана, кетажакмиз Измирга дея.\nМени ухлатардинг тиззангда, она!!!\nЎткан йил опам ҳам шундай дер эди.\nБу баҳор Измирга ўрду кирмаса,\nМен бу сўзларга алданмай, она.\nЯшил бир баҳорга кўмилди тоғлар,\nБулбулли боғчалар, узумли боғлар\nКимларнинг қўлига тушди-я, она!\nУ боғлар қаерда, боғчалар нерда?\nҲар оқшом қуëшнинг ботдиғи ерда,\nКўзларим Измирни излайди, она!!\nҲозир бир қуш бўлсам, қанотим бўлса,\nИзмирга кетар йўл агар бу бўлса\nБир бошимни олиб кетардим, она!!\ndata-title="РТдан ваъз: Нима бизга Америка? Ўзимизда ҳам мўйлов бор!" data-description="<!-- wp:paragraph --> <p> Ойна – менинг энг яхши дўстим. Чунки йиғлаган пайтим у ҳеч қачон кулмайди. Мана, ҳафта бир айланди ..." data-image="https://eltuz.com/wp-content/uploads/2020/11/SnapShot6.jpg" data-url="https://eltuz.com/kundalik/215642/" data-services="facebook,odnoklassniki,twitter,telegram" data-counter="ig">\nСалимбой президент Каримовнинг “феъли оғир бўлгани»дан ëзғирди\nЎзбекистонда криминал «авторитет» сифатида кўриладиган 71 ёшли “тадбиркор” Салим Абдувалиев қозоғистонлик журналист Нурсаит Жилқичибойга ўзининг Тошкент ва Бўстонлиқдаги қароргоҳида ...\nДунёда энг узоқ муддат қамоқда ўтириб чиққан 64 ёшли журналист Муҳаммад Бекжон «Алвидо, Жаслиқ!» китобининг навбатдаги бобида бир кишилик ...\nСайрамликнинг «ошкора қотиллик қиссаси»\nҚозоғистоннинг Сайрам туманида яшовчи 34 ёшли Хайрулла Норметов «ўрис динига кириб кетгани учун» хотинининг қорнига пичоқ тиққанини иддао қилиб, ...


ШҲТ Ўзбекистонга кузатувчилар миссиясини юборишга тайёргарлик кўрмоқда\n18:13 / 11.11.2016\nДавра суҳбатида Президент сайловига тайёргарлик жараёни, фуқароларнинг ўз хоҳиш-иродасини эркин билдириши учун умумэътироф этилган демократик андозалар асосида яратилган ташкилий-ҳуқуқий шароитлар атрофлича таҳлил қилинди.\nШҲТ Бош котиби анжуман қатнашчиларига сайловнинг халқаро кузатувини амалга оширишда ШҲТ миссияси иштирокини ташкил қилиш бўйича котибият томонидан олиб борилаётган ишлар хусусида маълумот берди. ШҲТ мониторинг гуруҳи баҳосига кўра, Ўзбекистонда сайлов кампанияси оммавий ахборот воситаларида сайлов қонунчилигига мувофиқ кенг ёритилмоқда. Президентликка номзодларга сайловолди ташвиқотини олиб боришда тенг шароит¬ яратилган. Оммавий ахборот воситаларида сайлов кампанияси барча босқичини сайловчиларга тушунтиришга бағишланган кўрсатувлар, эшиттиришлар, мақола ва роликлар берилмоқда. Жамоатчилик бўлажак сайлов, Президентликка номзодлар, уларнинг сайловолди дастурлари, қонунчилик қоидаларидан хабардор.\nҲозирги кунда ШҲТ миссиясининг Ўзбекистондаги иш режасини келишиш якунланмоқда. Унда республиканинг турли вилоятларидаги имкон қадар кўпроқ сайлов участкаларини қамраб олиш кўзда тутилаётир. Миссиянинг хулосасини тайёрлашда ўз кузатувларига, расмий маълумотларга, ушбу сиёсий тадбирга тайёргарлик кўриш ва уни ўтказишга масъул бўлган сайлов комиссиялари ва давлат бошқаруви органлари томонидан тақдим қилинган амалий материалларга, сайлов жараёни иштирокчилари билан мулоқотларга ҳамда таҳлилий сўровномаларга асосланади.\nШуни қайд этиш керак-ки, ШҲТ сайловларнинг халқаро кузатувини олиб боришда катта тажриба тўплаган. Ташкилот сайловни кузатишни ташкил қилиш бўйича ўз усул ва воситаларига эга бўлиб, улар бошқа нуфузли халқаро ташкилотларнинг услубларидан мутлақо қолишмайди.\nДавра суҳбатида Ўзбекистон — Хитой муносабатларини янада ривожлантириш, ШҲТ доирасидаги ҳамкорлик истиқболлари ҳам муҳокама қилинди. Сўзга чиққанлар шу йилнинг июнь ойида Тошкентда бўлиб ўтган ШҲТ саммити ҳамда Ўзбекистоннинг ҳар томонлама ҳамкорликни кенгайтириш ва янада мустаҳкамлаш йўлидаги саъй-ҳаракатларини юқори баҳолашди.


Аллоҳнинг ягоналиги - Aqida.uz\nАллоҳнинг ягоналиги, ҳеч қандай шериги йўқлиги, Унинг зотий ва феълий сифатлари ҳамда исм ва сифатларининг ўзига хослиги Сўфи Аллоҳёр талқинида\nУлуғ йўлни қўюб ўлгунча, эй ёр, Қадам қўйма, тояр ерларға зинҳор. (Сўфи Аллоҳёр. “Саботул ожизийн”)\nАқида матн китобларимизда энг аввалги мавзу айнан Аллоҳнинг ягоналиги, ҳеч қандай шериги йўқлиги, Унинг зотий ва феълий сифатлари ҳамда исм ва сифатларининг ўзига хослиги тўғрисида қайд этилади. Зеро, ислом шариати аввало бандани Роббисини танишига, Унга қуллик изҳор қилишда мустақим йўлда бўлишига алоҳида эътибор қаратади. Шу ерда Имом Мотуридий роҳматуллоҳи алайҳи қаламига мансуб “тавҳид” рисоласининг охиридаги қуйидаги матнни келтириш жоиз. Имом айтадилар -\nالا أن یأتی بعد ذلک شئ یهدمه او یخل به...\n...(Огоҳ бўлинг!) Мана шундан кейин фақат уни вайрон қиладиган ва унга халал етказадиган нарсалар келади” – дейдилар. Мана шундан кейин деб Имом Мотуридий (“тавҳид” рисолаларининг деярли барча матнлари юқоридаги мавзуга қаратилгандир.\nДарҳақиқат, якка-ю ягоналик ёлғиз Аллоҳ таъолога хосдир. У ҳеч қандай шериги, ўхшаши йўқ зотдир. Якка-ю ягоналик сифати фақат Аллоҳ таъолога нисбатан қўлланилади. Дунёда бирор бир нарсага якка, ягона сўзлари қўлланилган тақдирда ҳам бу мажозан ишлатилади. Эътиқод юзасидан эмас. Чунки дунёда ишлатилган нарсанинг ўхшаши, тенги ёки йўқдан унинг монанди яратилиши мумкин. Йўқдан бор бўлган нарсанинг қисмлари ва бўлаклари бўлади. Аллоҳ таъоло эса қисм ва бўлаклардан ташкил топган эмас.\nСўфи Аллоҳёр (ал-Ҳанафий, ал-Бухорий) роҳматуллоҳи алайҳи тавҳидни қуйидагича таърифлайдилар:\nХудовандики бирдур бешаку райб,\nРаво эрмас анга ўртоқ ила айб.\nПарвардигорнинг якка-ю ягоналиги шак-шубҳасиз (райб-гумон маъносида) дир. Унга шерик ёки айбу-нуқсонни нисбат бериш дуруст эмас.\nАнинг фармонидин ҳеч ким қутулмас,\nТавонодир ҳамиша ўзга бўлмас.\nЭрур ул барча оламнинг Худоси,\nАнинг йўқ ибтидоси, интиҳоси.\nБарча оламнинг илоҳи бўлмиш Аллоҳ, бошланиш ва якун топиш каби нуқсонлардан ҳам покдир.\nУ доимо ҳозир (мавжуд) бўлиб, Унга макон нисбат берилмайди ва шунингдек, замонларнинг ўтиши ҳам эътиборсиздир.\nРаво эрмас анга чуну-чигуна.\nАллоҳ барча шубуҳотлардан холи бўлиб, Унинг намунаси яъни ўхшаши йўқ. Бу каби майда-чуйда фикрларни Аллоҳга нисбатан қўллаш умуман раво эмас. Тўғри эмас.\nКўнгилга кечса, кўзга тушса ҳар шай,\nОламдаги кўзга кўринган ҳар қандай нарсадан ёки кўнгилда тасаввур қилинган ҳар бир кўринишдан Холиқу Ҳай (Бутун оламни яратувчиси, доимо тирик) бўлган зот муназзаҳ (пок) дир. Чунки, банда томонидан тасаввур қилинган нарса замон ёки маконнинг ичида бўлади, бусиз иложи йўқ. Аллоҳ таолога эса замон ёки маконни нисбат бериш умуман мумкин эмас. Зеро, замон ва маконни ҳам Аллоҳ яратгандир. У ўзи Яратган нарсаларга ўхшашдан муназзаҳдир.\nУдир ҳоким ки ҳукмин ўзга этмас,\nАнинг зотиға ҳеч ким ақли етмас.\nДунё-ю охиратда ёлғиз У Ҳокимдир. Унинг ҳукмини ҳеч бир мавжудот ўзгартира олмайди ва бунга қурби ҳам етмайди. Ана шундай улуғ ва олий бўлган Аллоҳнинг зотига ҳеч бир кимсани ақли етмайди.\nФаришталар, набийлар етмадилар,\nБўйинсундилару фикр этмадилар.\nАллоҳнинг зоти ҳақида фикр юритишда У зотга муқарраб бўлмиш хос фаришталар-у пайғамбарлар ўзларининг ожизлигини эътироф этган ҳолда бутун борлиқлари билан унга бўйинсундилар. Фикр юритмадилар. Шундай экан унинг зоти ҳақида фикр юритадиган, турли мушоҳадалар, қарашларни илгари сурадиган бадбахтлар ҳақида нима дейиш мумкин!\nВале фикр эт, Худонинг қудратиға,\nАжойиб ишлариға, санъатиға.\nВа лекин, Яратган Роббимизнинг сон-саноқсиз, зойил бўлмайдиган, доимо мавжуд қудрати ҳақида фикр юритмоқ, мушоҳада этмоқ, бир-биридан ажойиб яратмишлари, илми, ҳикмати, санъати кабилар ҳақида тафаккур этиш жоиз ва маҳбуб амалдир.\nСўфи Аллоҳёр ўзларининг “Саботул ожизийн” китобларида Аллоҳнинг зотий ва феълий сифатлари хусусида ҳам жуда халқчил тушунча бериб ўтадилар. Зеро, Аллоҳнинг тавҳидидан сўнг Унинг зотий ва феълий сифатларини ҳам яхшилаб англаб олмоқ ва қандай бўлса шундайлигича қатъий эътиқодда бўлмоқ айни муддаодир.\nСубутийдур анин саккиз сифоти,\nСифат зоти эмас, на ғойри зоти\nАллоҳнинг зотий сифатлари саккизта бўлиб улар зотининг ўзи ҳам эмас ўзидан ўзга ҳам эмас. Зотий сифатлари қуйидагилар;\nҲаёту, илму, қудрат ҳам басар самъ,\nИродаву, калом, таквиндур эй шамъ.\nҲаёт улким тирикдур, ўзга бўлмас,\nЎлар ҳар зи нафс, ҳаргиз Ул ўлмас.\nЎзини зотидин ҳайдур ўшал шаҳ,\nВа лекин, жисм ила жондин муназзаҳ.\nКеракмасдур Худоға ҳеч қаю шай,\nҒанийдур барча оламдин ўшал Ҳай.\nЭмас муҳтож ҳеч ишга Ҳақ таоло,\nЮбормағил кўнгилни шайбу боло.\nАгар мунда юборурсан кўнгулни,\nСолур шайтон кўнгилга ўзга йўлни.\nҲаёт сифати тириклик маъносини билдириб, унинг акси бўлиши мумкин эмаслигини мусанниф таъкидламоқдалар. Шунинг билан бирга ҳар бир нафс (жон) ўлади аммо бу ўлиш, фоний (йўқ) бўлиш умуман Аллоҳга нисбатан қўлланилмайди. Зеро, илоҳлик шарти ҳам шундай. Ўзининг зотида ҳай (тирик) бўлган ўша шоҳ (Аллоҳ) жисм ва жон деган сифатлардан покдир. Бу икки сифат махлуқотларда бўлиб, улар жисм ва жон ёки уларнинг биридан ташкил топадилар. Аллоҳ таолога ҳеч қандай нарса керак эмас, У зот бутун оламлардаги барча нарсадан беҳожатдир. Зеро, оламларни яратувчиси, бутун борлиқни тарбиясини қилувчиси Унинг Ўзидир. Ҳеч бир нарсага муҳтож эмас. Энди шундай экан, агар кўнгилни турли бузғунчи ўй-фикрлар чўлғаб олса бунда шайтон ҳам ишга киришиб, ўзининг йўлига киритиш пайида бўлади. Ўзга йўлларни зийнатлаб кўрсатади ва бандани Роббисидан йироқлаштиришга бор куч-ғайратини сарфлайди.\nСифотининг биридур илм, ёро,\nЭрур донойи ғайбу ошкоро.\nХалойиқдин кичикдур ё улуғдур,\nБўлибдур ҳар на иш ё бўлғулуғдур.\nТурмушдур ё юрушдур хайру шардин,\nНа ким тегса, анга нафъу зарардин.\nКўнгилга кечса қайси ҳоли пеша,\nЭмас пўшида илмидин ҳамиша.\nЭй дўстлар! Илм ҳам Аллоҳнинг зотий сифатларидан бири бўлиб, Аллоҳ таоло бор-у йўқ нарсаларнинг барчасини билади. Илмининг олдида ҳеч бир нарса мафҳум эмас. Юриш-туриш, яхши-ёмон, фойда-зарар каби нимаики ҳолат кўнгилдан ўтса, буларнинг барчаси Аллоҳ таолонинг илмидан холи эмас.\nБилур ҳар кимда бўлса маърифатдин,\nБири қудрат эрур саккиз сифатдин.\nНафслик ё нафссиз, буду нобуд,\nНе ким икки жаҳонда бўлса мавжуд.\nЗарардур, нафъдур ё хайр, шаррдур,\nЯқин билгил қазо бирла қадардур.\nХалойиқнинг жамиъи феълу қавли,\nЭмас бир зарра бетақдири Мавли.\nКимдаки илм-маърифатдан насиба бўлса, Аллоҳ таолонинг яна бир зотий сифати Қудрат эканлигини яхши билади. Нафси бор ёки нафси йўқ, мавжудлиг-у йўқлик, икки жаҳон (Дунё-ю охират) да нимаики бўлса, зарарми, фойдами, яхшилик ё ёмонликми буларнинг барчасини яхши билгинки, қазо билан қадардан иборат. Яратилмишларнинг барча ҳаракот-у саканотлари зарра миқдорида бўлса ҳам Мавло (Хожа) мизнинг тақдиридан ўзга эмас.\nИрода айлагач, Халлоқи олам,\nҲар ишни “бўл”! деди, бўлди ўшал дам.\nНа этса эрки бору, қудрати бор,\n“Қўли бирла яратди” дема зинҳор.\nТилингни сақла бундоғ қавли баддин,\nХудовандим муназзаҳдир жасаддин.\nКаломи ҳақдаким “яд” айлади ёд,\nАнинг бир васфидур эй одамизод.\nАимма билди Қуръон маънисин туз,\nКўнгилни қўймағил сан ҳар қаю юз.\nОламларни яратувчи зот бирор нарса (яратиш) ни ирода қилганида “бўл” дейиши билан ўша нарса вужудга келади. Қуръони каримнинг Ясин сураси 82-оятида Аллоҳ таоло бу хусусда шундай марҳамат қилади:\n“Бирор нарса (яратиш) ни ирода қилганида, Унинг иши фақатгина: “Бўл!” –дейишдир. У (нарса) эса бўлур (вужудга келур)”. Нима қилишни ирода қилса ўзининг ихтиёрида, қудрати бор. Зинҳор унинг яратган нарсаларини “қўли билан яратди” дея кўрмагинки, бундай ёмон сўздан тилингни сақла. Зеро, Парвардигори олам жисм, жасаддан муназзаҳ (пок) дир. Қуръони каримда Аллоҳ таоло “яд” сўзини келтирди. Эй одам фарзандлари! бу У (Аллоҳ) нинг бир васфидур. Мазкур сўзни кенгроқ тушунишимиз учун келинг! ўша ояти каримани ўзини ўрганайлик. Аллоҳ таоло Фатҳ сурасининг 10-оятида шундай дейди:\n“(Эй, Муҳаммад!) Ҳақиқатан, Сизга байъат (қасамиёд) қиладиганлар, албатта, Аллоҳга байъат қилган бўлурлар. Аллоҳнинг “қўли” уларнинг қўллари узрадир. Бас, кимки (ўз қасамиёдини) бузса, бас (у) фақат ўз зарарига бузур. Кимки Аллоҳ билан аҳдлашган нарсасига вафо қилса, у ҳолда (Аллоҳ) унга улкан мукофот ато этур”. Ҳудайбия водийсидаги бир туп дарахт (номи Самура ёки Сидра мазкур дарахтни мусулмонлар табаррук қадамжо сифатида зиёрат қилишга ружу қўйганлари сабабли Умар розияллоҳу анҳу ширкка айланиб кетишидан қўрқиб, уни жойидан олдириб ташлаганлар) остида бир ярим мингга яқин мусулмонлар Росул алайҳиссаломга ҳар қандай шароитда ҳам содиқ бўлишлари ҳақида қасамиёд этганлар. Бу воқеа ислом тарихида “Байъатур - ризвон” номи билан машҳурдир. Унинг маъноси Аллоҳ рози бўладиган қасамиёд. Ушбу байъатда Росулуллоҳ соллаллоҳу алайҳи васаллам мўминлар билан қўлни қўлга қўйиб байъат қилганларида Аллоҳнинг “қўли” ҳам уларнинг қўллари устига қўйиб турилгандек бўлиши ёки пайғамбар алайҳиссаломнинг қўллари мўминларнинг қўлларини устига қўйилгани гўё Аллоҳнинг “қўли” қўйилгани билан баробардир. Гўё бошқа оятда “Расул соллаллоҳу алайҳи васалламга итоат этган киши Аллоҳга итоат этган бўлади”, - дейилгани каби. Аимма (тўрт мазҳаб имомлари, умум маънода аҳли суннанинг барча имомлари) Қуръони каримдаги мазкур “қўл” маъносини жуда яхши тушундилар ва тўғри таъвил қилиб, бу хусусда ақоид китобларида битиб ҳам қўйдилар. Шундай экан бизнинг вазифамиз улуғ мужтаҳид имомларимиз юрган йўлда маҳкам туришимиз кўнглимизни турли томонга бурмаслигимиз лозим. Акс ҳолда (Аллоҳ асрасин!) адашиш ҳеч гап эмас.\nБасар ҳам самъ анинг васфи било шак,\nБасар маъниси – кўрмак, самъ – эшитмак.\nНе ким мавжуд эрур дунёву дунда,\nФалакдин юқори, зери заминда.\nЭшитмак, кўрмаги бешубҳаву райб,\nЭрур бирдек ҳамиша зоҳиру ғайб.\nЭшитмак кўрмагидур қудратидан,\nҚулоқдин, кўздин эрмас, билгил эй тан.\nҚулоқ, кўз бандага ҳожат эрур, бас\nХудо ҳеч қайсининг муҳтожи эрмас.\nТирилсанг охиратда, эй харидор\nХудойим дўстларға кўрсатур дийдор.\nБасар ҳам, Самъ ҳам У (Аллоҳ) нинг зотий сифатларидан бўлиб, Басар – кўрмоқ, Самъ – эшитмоқ маъносида. Дунёда нима нарса мавжуд бўлса у фалакда бўладими ёки етти қат заминнинг остида бўладими уни шубҳасиз эшитади ва кўради. У (Аллоҳ) учун кўриниб турган нарса бўлсин ёки кўринмайдигани бўлсин бунинг қизиғи йўқ. Айбли сифатлар махлуқларига хос. Аллоҳ эса бу каби нуқсонлардан муназзаҳдир. Аллоҳнинг эшитиши ва кўриши махлуқотларнинг қулоқ ва кўзлари каби воситалар асосида эмас балки, бу У (Аллоҳ) нинг қудратидандир. Шунинг учун ҳам Аллоҳнинг саккиз зотий сифатларини ақида матнларимизда “Аллоҳнинг зотий сифатлари унинг ўзи эмас ва ундан ўзга ҳам эмас” деб таърифланди. Буни яхшилаб англаб олгин эй тан (вужуд) соҳиби! Қулоқ, кўз аъзолари банда учун энг зарурий ҳожатларидан ҳисобланади. Аллоҳ эса махлуқларнинг сифати билан сифатланмайди, бунга муҳтож ҳам эмас. Мўмин банда учун Охиратда, тирилгандан сўнг Аллоҳнинг жамолини кўриши эътиқодимизда бор. Лекин, ушбу кўриш жиҳатсиз, мисл (ўхшатиш) сиз, маконсиз амалга ошади. Мана бу ҳолат У (Аллоҳ) нинг шак-шубҳасиз мавжудлигига далолат ҳамда У зот Ўзини қандай кўрсатишини ҳам яхши билади.\nАнинг айғон сўзи бекому, бетил.\nХалойиқ сўзламас бекому, тилсиз,\nНа ким махлуқида бор эрса, эй шаҳ,\nХудовандим эрур андин муназзаҳ.\nҲар кишининг эс ҳуши жойида бўлса (яъни эътиқодда тўғри турган бўлса) Калом Аллоҳнинг зотий сифатларининг бириси эканини билади, тасдиқлайди. Мазкур сифати ҳам кейинчалик пайдо бўлиб қолмаган аксинча, қадимдир. У (Аллоҳ) нинг айтган сўзлари аъзо (тил) лар билан эмас. Ундан ўзга махлуқотларнинг барчаси у ёки бу аъзо (тил) га эҳтиёж сезади. Эй Одам зурриёди! Нарса масалан: қоғозга ўхшашларга битилса, ёки ўқилинган овоз ва шунга ўхшаш нарсаларнинг барчаси янгидан, кейинчалик пайдо бўлган. Яна ҳам яхши билиб олиш керакки Аллоҳнинг калом (сўз) ида махлуқларнинг нуқсонлари каби ҳарфга ёки овозга муҳтожлиги йўқ. Умуман олганда махлуқларидаги мавжуд яратилмишлар ва турли нуқсонли сифатлардан Роббим муназзаҳ (пок) дир.\nСифотининг бирисидур ирода,\nМуни билган киши етган мурода.\nҚадалса бир тикан ё тушса бир қил,\nИродасиз эмас ҳеч иш, яқин бил.\nАгар мўре қўяр ер устиға по,\nВа гар бир заррача қум бўлса бежо.\nБулардин ё кичикдур ё зиёда,\nЭмасдур ҳеч бир нарса беирода.\nЯна бир зотий сифати Ирода бўлиб, уни яхши тушуниб шундайлигича эътиқодда бўлса, киши мурод-мақсадига етади. Аъзойимизга бир тикан қадалса, бир қил бирор жойга тушса биз махлуқотлари учун шу қадар кўримсиз, эътиборсиз ушбу ҳолатлар ҳам У (Аллоҳ) нинг иродаси билан бўлади. Унинг иродасисиз ҳеч бир нарса амалга ошмайди. Буни яхшилаб, тушуниб олишимиз лозим. Агар ер устида бир чумоли қадам қўйса у сабабли бир заррача қумнинг ўрнидан қўзғалиши ҳам Унинг иродасисиз бўлмайди. Чумоли ёки қум мисолида булардан катта ё кичик ҳар бир нарса Унинг иродаси билан бўлади.\nСифотининг бирин таквин демишлар,\nХудодин халқа рўзи барча ишлар.\nЯратди ким нечук сизнию бизни,\nТақи халқ этди бизни феълимизни.\nАгар чандики қўймас эркимизга,\nБерибдур ихтиёри жузъи бизга.\nМуносиб иш эрур ё номуносиб,\nАни қилмоқға банда бўлди косиб.\nЎшанча ихтиёри жузъидин боз,\nТопар банда жазо кўп қилса ё оз.\nНа ким ризқеки бўлса шайбу боло,\nЯратибдур ани Вожиб Таоло.\nҲаромедин ва ле манъ этди бизни,\nБерибдур ихтиёри жузъимизни.\nХудо рози эмас исёнимизға,\nРизосидур анинг эҳсонимизға.\nКиши рози деса – исён қилурға,\nАимма ҳукмидур кофир бўлурға.\nХудо зулм этмади ҳеч бандаларға,\nВале туз йўлни кўрсатди аларға.\nЎшал халқики туз йўлдин тоярлар,\nАлар ўз жонлариға зулм этарлар.\nАзоб этса бу олам ё у олам,\nЭрур бул адл, эй фарзанди одам.\nНафссиз халқ эрур ё зи нафсдур,\nАнинг ўз мулкидур ҳеч зулм эмасдур.\nАгар авф айласа, ўз фазлидур ул,\nБудур сидқингу ихлосинг, будур йўл.\nЕтар биз омиларға бунча билсак,\nТутуб маҳкам бўйинсунсак, эгилсак.\nЖамоат аҳли суннат тузган эрлар,\nДедилар: “Турфа нозикдур бу йўллар”.\nУлуғ йўлни қўюб ўлгунча, эй ёр,\nҚадам қўйма, тояр ерларға зинҳор.\nСизни-ю бизни яратган Аллоҳ феълимизни ҳам Ўзи яратди. Жузъи ихтиёр яъни эркимизни ўз қўлимизга бериб, муносиб (яхши) ишларни ҳам ёки номуносиб (ёмон) ишларни ҳам касб қилувчи қилиб ирода этди. Аммо бизга жузъи ихтиёрни топширган зот ёмонликка рози эмас. Шундай экан, инсон қилган феълига яраша жазоси (яхши ёки ёмон мукофоти) ни олади.\nКимгаки озми кўпми ризқ ато этган бўлса, уни ҳам Вожиб таъолонинг Ўзи яратгандур. Бироқ, жузъий ихтиёр берган зот ҳаром ризқ ва касбдан бандаларини ман этгандир. Жузъи ихтиёр берилган инсон томонидан содир этиладиган исённинг барча турига У (Аллоҳ) рози эмас. Унинг акси бўлмиш яхши-савоб амалларимизга эса У Вожиб таоло розидур. Шу ерда Аллоҳ журму-исён яъни гуноҳ ишларга рози деб эътиқод қилинса барча имомларимизнинг наздларида куфрга далолат қилингандир. Аллоҳ таоло ҳеч бир махлуқотига зулм этгани йўқ, барча ишининг ортида ҳикмат, розилик, адолат, раҳм каби сифатларининг суврати мужассам. Шу сабаблидан шариат аталмиш Ўзининг йўл-йўриқлари таълимини бердики, банда ушбу шариати ғарро орқали тўғри йўлини топиб, Унинг розилигини топишда фойдалансинлар. Мусанниф шариатни “туз йўл” деб атамоқдалар. Сабаби, таомга туз солиш билан унинг таъми тўғрилангани каби тўғри йўлни тузи шариатдир. Қайси бир яратилмиш шариатдан тояр эканлар улар ўз жонларига зулм этган бўладилар. Эй Одам фарзандлари! Қайси бир бандани Аллоҳ дунё-ю охиратда азобга дучор қилса бу Унинг адолати бўлиб, банданинг қайсидир бир хатоси, гуноҳи, исёни туфайлидан мукофотидир. Нафси йўқ яратилмишлар ёки нафс эгаларининг барчаси Унинг мулки, бу ҳеч зулми эмасдир. Авф этиш ҳам фақат Унинг фазли ила бўлур. Мана шундай эътиқодда бўлиш садоқат, ихлос ва тўғри йўлдир. Юқоридаги Аллоҳ таолонинг якка-ю ягоналиги, зотий ва феълий сифатларининг мазмун –моҳияти каби мазкур маълумотлар Аҳли сунна вал жамоъа мазҳаби эътиқодининг асосий қарашларидан бўлиб, ушбуларни билишимиз, маҳкам тутиб амал қилишимиз, бўйинсуниб, итоатда бўлиб, Аллоҳнинг тавҳиди ва сифатлари хусусида турли бўлмағур хаёл ва ўй-фикрлардан йироқда бўлишимиз лозим. Зеро, Пайғамбаримиз соллаллоҳу алайҳи васалламнинг қуйидагича ҳадиси шарифлари мавжуд. Унда “Аллоҳнинг зоти ҳақида фикр юритманглар” дейилган. Сабаби, бу йўлда фақат ва фақат Қуръони карим, Ҳадиси шарифларда мазкур мавзуга доир келган хабарларни тўғридан-тўғри олиб маъно чиқариш, эътиқод қилиш эмас, балки, мазҳаб доирасида муҳокамани ўрганиш, мазҳаб уламолари қайд этган, татбиқ этган матнлардан фойдаланган ҳолда амал қилишга киришишимиз лозим ва лобуд. Акс ҳолда адашиб қолиш, турли бемаза тоифа, оқим, иллатли йўлларга кириб қолиш ҳеч гап эмас. Аллоҳнинг Ўзи бу ҳолатдан барчаларимизни, то қиёмат зурриёдларимизни сақласин! Бу (эътиқод) йўл жуда нозик бўлиб, шунинг учун фиқҳда ҳам, эътиқодда ҳам, тариқатда ҳам албатта, эътироф этилган мазҳаб, эътироф этилган пиру-муршид (устоз) шарт қилинди.\n“Ҳазрати имом” жомеъ масжиди муаззини М. Азимов


HRW: Чеченистон ҳукумати гейларга қарши янги ҳужумни бошлади\nХьюман Райтс Вотч халқаро ташкилоти Россиянинг Чеченистон мухторияти ҳукумати гейларга нисбатан зўравонликларни қайта бошлагани тўғрисида маълум қилди.\n8 майда эълон қилинган ҳисоботда таъкидланишича, россиялик фаоллар Чеченистонни “гейлардан тозалаш”га қаратилган янги амалиёт 2018 йилнинг охирида бошланиб, 2019 йилда ҳам давом эттирилаётганини қайд этганлар.\nЧеченистон ҳукумати гейларни қийноқларга солаётгани ва ҳатто маҳфий зиндонларда ўлдираётгани тўғрисида биринчи марта 2017 йилда хабар берилган. Бу хабарлар Россияда ва жаҳонда катта шов-шувларга сабаб бўлган эди.\nАпрель ойида Amnesty International ташкилоти Россия ҳукумати Чеченистонда гейларга қарши зўравонликлар юзасидан ҳолис тергов ва адолатли судловни таъминлай олмагани ҳақида билдирган.\nТашкилот ҳисоботида: “Бу билан ҳукумат бу даҳшатли жиноятларга алоқадор эканини кўрсатди”, деб айтилади.


00:00 / 20.02.2010 | eski savollar | 2575\nАССАЛОМУ АЛАЙКУМ ВА РАХМАТУЛЛОХ!Мухтарам устоз сизга айрим саволлар ила мурожаат килишга изн бергайсиз:1. Бизни Узбекистонда чой куйишда аввал узига куйиб, кейин бошка мехмонларга куйиш одат булган. Бир куни ёши улуг устозимни хурмат килиб, биринчи булиб чойни узимга куймай у кишига узатсам, у киши менга танбех бериб, аввал узиздан бошлаб куйинг дедилар. Одоб юзасидан чой ёки ичимликлар куйилганда аввал кимдан бошлаб узатиш керак. Суннатда ва уламоларимизнинг асарларида бу борада нималар дейилган?2. Бизда хурмат юзасидан "ТАКСИР" сузи куп ишлатилади. Мана шу сузни маъносини тушунтириб берсангиз.Жавобларингиз учун ташаккур!\n1. Улуғ кишилардан, кейин ўнг тарафдан. Сиз айтганга ўхшаш одамлар урф-одат асосида гапирадилар.2. Биздагина ишлатиладиган бу иборани “ҳузурингизда қусурлиман” яъни, камчилигим бор деган маънода тушуниш мумкин.\nПир ва муруд хакида


Дунё янгиликлари қисқа сатрларда - BBC News O'zbek\nЖаҳонда рўй берган муҳим воқеаларнинг қисқа мундарижаси\nЖеневада БМТнинг суриялик қочқинларни ерлаштиришга бағишланган халқаро анжуман очилган. Бирлашган Миллатлар Бош котиби Пан Ги Мун халқаро ҳамжамиятни қочқинларга кўпроқ ёрдам беришга чақирган. Жаноб Пан қочқинлар инқирозининг асосий оғирлиги қўшни давлатларга тушаётганини айтиб, уларга кўпроқ молиявий ва сиёсий дастак бериш лозимлигини урғулаган.\nОзарбайжоннинг таниқли ёзувчиси Акрам Айлисли Баку ҳаво қўналғасида ҳибсга олинган. 78 ёшли ёзувчини Озарбайжон президенти 2013 йилда халқ ёзувчиси унвонидан маҳрум этганди. Адибнинг “айби” китобда арманларнинг озарилар томонидан қирғин қилиниши ҳақида ёзгани бўлган. Китоб 1990-йилларда Тоғли Қорабоғда юз берган озари-арман урушини арманлар нуқтаи назаридан келиб чиқиб ҳикоя қилади.\nЭроннинг Олий руҳоний раҳбари Оятуллоҳ Али Ҳаменейининг айтишича, Эроннинг келажаги ракеталарда эмас, балки музокараларда деб ишонаётганлар янглишади. У бу каби фикрда бўлган эронликларни ё жоҳил, ё-да хоин деб атаган. Бир неча кун аввал собиқ президент Акбар Али Рафсанжоний Эроннинг келажаги ракеталардамас, балки мулоқотдадир, деб айтган эди.\nМянмар ёки Бирманинг янги президенти Хтин Кйав демократияга ўтиш жараёнини давом эттиришга ваъда берган. У миллий муроса ва констуцияни ўзгартириш устида ишлашини айтган. Жорий конститутция ҳарбийларга ҳаддан ташқари кўп ваколат беради. Хтин Кйав ярим асрдан кўпроқ вақт мобайнида биринчи марта президентликка сайланган фуқаровий шахсдир.\nҚибрисдаги маҳкама сешанба куни йўловчи учоқнинг оролга олиб қочилиши юзасидан мисрлик шахсни саккиз кунга ҳибсда қолдирган. Сайф ал-Дин Мустафонинг руҳий жиҳатдан беқарорлиги айтилади. У Александрияда сохта портловчи моддалар билан учоққа чиқишда гумон қилинмоқда.\nПокистон пойтахти Исломободда қаттиққўл исломий намойишчилар расмийларнинг қаршилигига қарамай, намойишларни давом эттиришларини айтишган. Улар шаккокликда айбланган насроний аёлнинг осилишини талаб қилишмоқда.


04 июн 2020, Тошкент вақти: 23:37\nҚирғизистон Давлат чегара хизматининг матбуот учун тарқатган расмий баённомасида айтилишича, шу йилнинг 15 январ куни Қирғизистон Фавқулодда вазиятлар вазирлигига қарашли бўлган Ми-8 вертолётида Боткен туманининг Божой қишлоғи аҳолисига иссиқ кийим, озиқ-овқат ва бошқа тур гуманитар юклар етказилган ва вертолёт Ўзбекистон чегарасини бузмаган.\nҚирғиз расмийларига кўра, Ўзбекистон чегарасига яқин Божой қишлоғи аҳолиси 5 январ куни келиб чиққан можаро ҳамда қор кўчкиси ортидан қамал ҳолатида қолган ва уларга гуманитар юклар вертолётда етказилган.\nАввалроқ, айрим ахборот воситаларида Қирғизистонга тегишли бўлган Ми-8 вертолёти Ўзбекистоннинг Фарғона вилояти Сўх тумани ҳаво чегарасини бузиб, 4-4 ярим километр ичига киргани, Янгиариқ, Сариқайда ва Чашма туманлари узра учиб ўтгани хабар қилинган эди.\nШунингдек, Қирғизистон томони вертолёт маршрутини Ўзбекистон билан мувофиқлаштирмагани айтилганди.\nҚирғизистон Давлат чегара ҳизмати расмийлари бу хабарлар асоссиз эканини билдиришди.\n"Ми-8 вертолёти маршрути Қирғизистон Республикаси ҳудудидан ўтган ва Ўзбекистон ҳаво ҳудудини бузмаган", дейилади Қирғизистон Давлат чегара ҳизмати расмий баённомасида.\nАйни вақтда Ўзбекистон ҳудудида жойлашган Қирғизистоннинг Барак анклави атрофидаги чегара нуқталари ҳам январ ойи ўрталаридан бери ёпиб қўйилгани ва у ердаги аҳоли ҳам "қамал" ҳолатида қолгани хабар берилмоқда.


Давлат театрлари ахборот тизими – Ўзбекистон давлат қўғирчоқ театри\nАсосий саҳифа > Театрлар > Ўзбекистон давлат қўғирчоқ театри\nТеатр 1939 йилда ташкил этилган. 1979 йилд янги бинога кўчиб ўтган. Театрда Ўзбек ва рус гуруҳлари фаолият юритади.\nТеатрда саҳналаштирилган спектакллар: “Оқ қор парчаси”, “Қор маликаси”, “Фотиманинг саргўзаштлари”, “Зиёд ботир”, “Фарход ва ширин”, “Ширмонбулоқ”, “Шайтон тегирмон”, “Ялонғоч шоҳ”, “Алоуддининг сеҳирли чироғи”, “Семруғ”, “Ўжар қуёнча”, “Юлдузли бола” “Қарсилдоқ”, “Чўп қўғирчоқ” ва ҳ.к.\nЎзбекистон давлат қўғирчоқ театрининг ижодий ходимлари\nАхунов Хотам 1980 йилда Тошкент шаҳрида таваллуд топган. 2008 йилда Ўзбекистон давлат санъат институтини тамомлаган. 2016 йилдан ҳозирги кунга қадар Ўзбекистон давлат қўғирчоқ театрида Бош режиссёр лавозимида ишлаб келмоқда. Ижодий фаолияти давомида “Қулоқсиз улоқча”, “Қор маликаси”, “Қорбобонинг арчаси”, “Янги йил мўъжизаси” каби спектаклларни саҳналаштирган.\nЮлдашева Динара 1952 йилда Тошкент шаҳрида таваллуд топган. 1974 йилда А.Н.Островский номидаги Тошкент давлат театр-рассомлик институтининг Театршунослик мутахассислигини ҳамда 1988 йилда Низомий номидаги Тошкент давлат педагогика университетини тамомлаган. 2002 йилдан ҳозирги кунга қадар Ўзбекистон давлат қўғирчоқ театрида режиссёр вазифасида ишлаб келмоқда. 2002 йили “Ўзбекистон Республикаси Конституциясининг 25 йиллик ордени билан тақдирланган. Ижодий фаолияти давомида “Ох бу Ҳўжа Насриддин”, “Қизил қалпоқча”, “Қувноқ томоша”, “Яна Андерсен”, “Қарсилдоқ”, “Юлдузли бола”, “Семурғ”, “Миттиой”, “Ўжар қунча”, “Қувноқ сичқонча”, “Соя” каби спектаклларни саҳналаштирган.\nРўзметова Мўтабар 1984 йилда Хоразм вилоятида таваллуд топган. 2008 йил К.Беҳзод номидаги Миллий рассомлик ва дизайн институтини тамомлаган. 2007 йилдан ҳозирги кунга қадар Ўзбекистон давлат қўғирчоқ театрида саҳналаштирувчи рассом лавозимида ишлаб келмоқда 2002 йил Зулфия номидаги давлат мукофоти билан тақдирланган. Ижодий фаолияти давомида “Оловуддиннинг сеҳрли чироғи”, “Семурғ”, “Ох бу Хўжа Насриддин”, “Қувноқ арава”, “Қулоқсиз улоқча”, “Қуёш нурчаси”, “Оппоғой ва етти миттивой”, “Миттиой”, ”Қайсар қуёнча” ва шу каби бир қатор спектаклларда ижод қилган.\nАрипова Эвелина 1968 йилда Тошкент шаҳрида таваллуд топган. Тошкент 2003 йил Тошкент давлат санъат институтини тамомлаган. Ҳозирги кунга қадар Ўзбекистон давлат қўғирчоқ театрида режиссёр ёрдамчиси лавозимида ишлаб келмоқда. Ижодий фаолияти давомида “Сеҳрли пақилдоқ” “Оловуддиннинг сеҳрли чироғи” ва шу каби бир қатор спектаклларни саҳналаштирган.\nФахрутдинова Нигора 1972 йилда Тошкент шаҳрида таваллуд топган. 2008 йилда К.Беҳзод номидаги Миллий рассомлик ва дизайн институтини тамомлаган. Ҳозирги кунга қадар Ўзбекистон давлат қўғирчоқ театрида саҳналаштирувчи рассом ёрдамчиси лавозимида ишлаб келмоқда. Ижодий фаолияти давомида “Қор маликаси” “Этик кийган мушук” ва шу каби бир қатор спектаклларда ижод қилган.\nХоджаев Фатхулла 1961 йилда Тошкент шаҳрида таваллуд топган. 1982 йил А.Н.Островкий номидаги Тошкент давлат театр-рассомлик институтининг актёрлик мутахассислигини тамомлаган. 2011 йили “Ўзбекистон республиксида хизмат кўрсатган артист” унвони билан тақдирланган. Ҳозирги кунга қадар Ўзбекистон давлат қўғирчоқ театрида саҳа устаси лавозимида ишлаб келмоқда. Ижодий фаолияти давомида “Юрт тумори Тўмарис”да Кир “Карвон сарой”да Вали, “Фотиманинг саргузаштлари”да Рўдапо, “Чўп қўғирчоқ”да Суварак, “Этик кийган мушук”да Бошловчи ва шу каби кўплаб ролларни ижро этган.\nШибков Юра 1965 йилда Россия Федерациясида таваллу топган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. 2015 йил «Соғлом авлод учун» ордени билан тақдирлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Ғаройиб мусобақа”да Типратикан, “Нохат бала”да Маҳлуқ, “Андерсен”да Бошловчи, “Семурғ”да Хон, “Қизил қалпоқча”да Бўри ва шу каби кўплаб ролларни ижро этган.\nОтабоев Олим 1962 йилда Тошкент шаҳрида таваллуд топган. 1987 йил А.Н.Островкий номидаги Тошкент давлат театр-рассомлик институтининг актёрлик мутахассислигини тамомлаган. 2015 йил «Соғлом авлод учун» ордени билан тақдирлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида «Сехрли пақилдок»да Мушук, Корбобо, ”Уч қувнок чўчкача”да Бўри. «Ғозча»да Кирпи тога. «Фотиманинг саргузаштлари»да Рудапо, Чинор, Девкомат. «Чўп қўғирчоқ»да Каламуш, Шер, «Семург»да Вазир, «Қулоксиз улоқча»да Бобо, “Миёвлаган ким бўлди”да Хўроз, “Ер ости сири”да Зилзила, “Юрт тумори Тўмарис”да Шум навкар ва шу каби кўплаб ролларни ижро этган.\nЖаббарова Карима 1961 йилда Ангрен шаҳрида таваллуд топган. 1982 йили йил А.Н.Островкий номидаги Тошкент давлат театр-рассомлик институтининг актёрлик мутахассислигини тамомлаган. 2006 йил “Ўзбекистон Республикасида хизмат кўрсатган артист” унвони билан тақдирланган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида «Фотиманинг саргузаштлари»да Фотима, «Ғозча»да Аленка, Тулки, «Семурғ»да Паризод, «Чўп қўғирчоқ»да Буви, «Учар кавуш»да Тошбуви ва шу каби бир қатор спектаклларда ижод қилган.\nИшмухамедова Шаҳзода 2004 йилда Тошкент шаҳрида таваллуд топган. 2005 йили Ўзбекистон давлат санъат институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Ғозча”да Тулки, “Фотиманинг саргузаштлари”да Бошловчи, “Уч қувноқ дўмбоқча”да Нуф-нуф, “Чўп қўғирчоқ”да Ўргимчак, “Қорбобонинг арчаси”да Тулки, “Оппоқой ва етти миттивой”да Қиролича, “Ғаройиб мусобақа”да Бошловчи, “Қулоқсиз улоқча”да Қуён, “Қувноқ сичқонча”да Марина хола, “Юлдузли бола”да Болакай, “Юрт тумори Тўмарис” да Ларкеона ва шу каби кўплаб ролларни ижро этган.\nИгамназарова Муниса 1960 йилда Тожикистон Республикасида таваллуд топган. 1982 йил йил А.Н.Островкий номидаги Тошкент давлат театр-рассомлик институтини тамомлаган. 2000 йили “Ўзбекистон Республикасида хизмат кўрсатган артист” фахрий унвони билан тақдирланган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Баҳорой ва Наврўз” спектаклининг муаллифи ҳамда Баҳорой, “Чўп қўғирчоқ”да Буви,”Қор одамчалар”да Қуён, “Оловужддиннинг сеҳрли чироғи”да Пари,”Фотиманинг саргузаштлари”да Бошловчи ва шу каби кўплаб ролларни ижро этган.\nХасанова Дилфуза 1974 йилда Наманган вилоятида таваллуд топган. 1995 йил Маннон Уйғур номидаги Тошкент давлат санъат институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида «Чўп қўғирчок» да Чўп қўғирчок, «Ғозча» да Алёнка, Тулки, «Сехрли пақилдок»да Куён, «Нўхат бола»да Сичқон, «Қор бобонинг арчаси»да Тулки, «Олтин жўжа»да Жўжа, «Щелкунчик»да Она сичкон, «Семурғ»да Семурғ, «Ур тўқмок»да Қизча, «Учар ковуш» да Тош Буви ва шу каби кўплаб ролларни ижро этган.\nСайдалиева Нигора 1976 йилда Тошкент шаҳрида таваллуд топган. 1999 йил Ўзбекистон давлат санъат институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида «Фотиманинг саргузаштлари» да Мушукча «Мош», «Кизил шапкача» да Кампир, «Гаройиб мусобака» да Куён, «Сирли угирлик» да Комила, «Уч қувнок думбокча» да Нуф-нуф,«Чуп қўғирчок»да Суварак, «Ғозча» да Тулки,«Сехрли пақилдок» да Мушук, «Ўн икки ой» да Тантиққиз, «Оловуддиннингсехрли чироғи» да Раккоса қиз, «Нўхат Бола» да Мушук, «Куёш нурчаси» Мушук ва шу каби кўплаб ролларни ижро этган.\nАбдубоев Ориф 1985 йилда Наманган вилоятида таваллуд топган. 2009 йили Ўзбекистон давлат санъат институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Оловуддиннинг сеҳрли чироғи”да Оловуддин, “Чўп қўғирчоқ” да Ўргимча, “Қувноқ томоша” да Петрушка, ”Қизил қалпоқча” да Бўри, “Фотиманинг саргузаштлари” да Тўти, Чинор “Ғозча”да Ғозча,“Учта қувноқ дўмбоқча”да Бўри”, “Қарсилдоқ”да Шахзода, “Сеҳрли қарсилдоқ”да Тулки, “Оппоғой ва етти миттивой”да Шахзода, миттивой, вазир, “Семурғ”да Бунёд, “Хўжа Насриддин”да Насриддиннинг хотини, масхарабоз, “Сирли ўғрилик”да Зилзила ,“Учар кавуш”да Қиммат, “Юрт тумори Тўмарис”да Спаргапес, Қобус шу каби кўплаб ролларни ижро этган.\nАзимова Лола 1986 йилда Тошкент вилоятида таваллуд топган. Ўзбекистон давлат санъат институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Қорбобонинг арчаси” да Қорқиз,“Қулоқсиз улоқча” да Тулки ,“Оппоғой ва етти миттивой” да Оппоғой, “Сехрли пақилдоқ” да Олмахон “Миттиой” да Она сичқон “Нўхот бола”да Мушукча “Золушка” да Анна ,“Учар кавуш” да Зумрад”, “Ўжар қуёнча”да Қуёнча шу каби кўплаб ролларни ижро этган.\nЖўраев Саидмурод 1988 йилда Тошкент шаҳрида таваллуд топган. 2012 йилда Ўзбекистон давлат санъат институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Қулоқсиз улоқча” да Бўри ,“Чўп қўғирчоқ” да Айиқ, Шер ,“Ох бу Хўжа Насриддин” да Амир, Лўли, Масхарабоз, Азроил ,“ Семурғ” да Бунёд ,“Қорбобонинг арчаси” да Қуён, “Карвон сарой” да Масхарабоз, “Сеҳрли пақилдоқ” да Қарға , “Қувноқ томоша” да Масхарабоз, Миттиой” да Қурбақа, Шахзода, “Қарсилдоқ” Қирол, Вазир “Юрт тумори Тўмарис”да Бектеген, “Соя”да Олим шу каби кўплаб ролларни ижро этган.\nВахабова Сайёра 1990 йилда Тошкент шаҳрида таваллуд топган. 2013 йилда Ўзбекистон давлат санъат ва маданият институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Миттиой” да Миттиой, “Нўхот бола” да Сичқонча, Янги йил байрам тадбирларида “Қорқиз”, “Ўжар қуёнча”да Олмахон, “Яна Андерсен”да Қизолоқ, “Қувноқ сичқонча”да Мқцик,, “Қулоқсиз улоқча”да Қуён, “Қарсилдоқ”да Мари, “Ғаройиб мусобақа”да Қуён, “Мивлаган ким бўлди”да кучукча, “Сирли ўғирлик”да малика , “Соя”да Анунциата, “Сеҳрли пақилдоқ”да Мушукча “Янги йил маъжизаси”да Буратино,”Қор маликаси”да Герда шу каби кўплаб ролларни ижро этган.\nКарабаева Муҳаббат 1983 йилда Тошкент вилоятида таваллуд топган. 2010 йилда Ўзбекистон давлат санъат нститутини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Ғозча”да Ғозча, “Фотиманинг саргузаштлари”да Мушукча, “Қизил қалпоқча”да Қарға, “Ғаройиб мусобақа”да Кирпиой, “Сирли ўғирлик”да Сигир, “Чўп қўғирчоқ”да Нозибону шу каби кўплаб ролларни ижро этган.\nИсаков Отабек 1987 йилда Тошкент вилоятида таваллуд топган. Ўзбекистон давлат санъат институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Қувноқ томоша” да Масхарабоз,“Қулоқсиз улоқча”да Чол,“Икки заранг”да Шарик ,“Оҳ бу, ўша Хўжа Насриддин”да Бошловчи, Бой ва Азроил,”Семурғ”да Вазир,“Миттиой”да Қисқичбақа,Кўр сичқон,Қўнғиз, Қорбобонинг арчаси”да Қуён,“Сеҳрли пақилдоқ”да Тулки,“Фотиманинг саргузаштлари”да Тўти,“Кавон сарой”да Масхарабоз,“Юлдузли бола”да Ўтинчи,“Яна Андерсен”да Кучукча,“Қарсилдоқ”да Дросселмейр,“Қайсар қуёнча”да Бошловчи,Айиқ ва Бўри,“Сирли ўғирлик”да Зилзила,“Золушка”да Падетруа, Ўтинчи,“Янги йил арчаси”да Тулки амаки,“Қизил қалпоқча”да Қарға,“Соя”да Соя,“Моцарт ва Сальери”да Сольери, “Юрт тумори Тўмарис”да Батрас ва Элчи шу каби кўплаб ролларни ижро этган.\nХўжаев Саидолим 1992 йилда Тошкент вилоятида таваллуд топган. 2014 йил Ўзбекистон давлат санъат ва маданият институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида «Фотиманинг саргузаштлари » Чинор, «Чўп қўғирчоқ»да Айиқполвон, да Кирпи тога, «Қор бобонинг арчаси»да Бўри , «Ғаройиб мусобақа»да Типратикан “Юрт тумори Тўмарис”да Кир шу каби кўплаб ролларни ижро этган.\nИсоқов Бахтиёр 1989 йилда Тошкент шаҳрида таваллуд топган. 2011 йилда А.Қодирий номидаги Тошкент давлат маданият институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Қувноқ томоша”да Масхарабоз, “Миёвлаган ким бўлди?”да Қурбақа, “Нохот бола”да Қарға, “Соя”да Министр, Доктор шу каби кўплаб ролларни ижро этган.\nКулешова Марианна 1973 йилда Тошкент вилоятида таваллуд топган. 1991 йил Тошкент шаҳар 26-ўрта хунар техника билим юртини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида «Нўхот бола»да Нўхот бола ва Сичқонча, «Миёвлаган ким бўлди.?» Қурбақа, Сичқонча, Жўжа, «Миттиой» Қалдирғоч, Асалари, Балиқча, «Қорбобонинг арчаси»да Ялмоғиз кампир, Бармалей, Қуёнча, «Золушка», “Қарсилдоқ», «Қизил қалпоқча», «Яна Андерсен», «Юлдузли бола», «Семург», «Ғаройиб ўғрилик», “Соя”да Донна Клара шу каби кўплаб ролларни ижро этган.\nШерматова Дилдора 1987 йилда Тошкент вилоятида таваллуд топган. 2010 йил Ўзбекистон давлат санъат институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Семурғ”спектаклида Семурғ, “Қизил қалпоқчада”да Укки, “Қулоқсиз улоқча”да Улоқча,”Сеҳрли пақилдоқ”да Олмахон, ”Қор Маликаси” да Герда,”Соя”да Малика, ”Ғаройиб мусобақа”да Бошловчи ”Қорбобонинг арчаси”да Қуён, “Сеҳрли колейдоскоп”да Қорқиз,”Уч қувноқ дўмбоқча”да Наф,”Сирли ўғирлик”да Малика,”Чўп қўғирчоқ”да Ўргимчак,”Қуёш ва қор одамчалар”да Қизча ва қор одамчаларУчар ковуш”да Онатабиат,Ари,Қуш,Укки,”Этик кийган мушук”да Малика, “Юрт тумори Тўмарис”да Тўмарис каби ролларни ижро этган.\nАхадов Абдували 1993 йилда Тошкент шаҳрида таваллуд топган. 2012 йили Республика эстрада-цирк коллежини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Чўп қўғирчоқ”да Айиқ, “Уч қувноқ дўмбоқча”да Ниф, “Ғозча”да Ғозча, “Этик кийган мушук”да Людвиг, Ўроқчи, “Қор одамча”да Болакай ва Қарға “Қор маликаси”да Қароқчи, “Қарсилдоқ”да Сичқон, “Тўмарис”да Ёвуз куч ва шу каби кўплаб ролларни ижро этган.\nТиора Юрий 1967 йилда Тошкент шаҳрида таваллуд топган. 1990 йил А.Н.Островкий номидаги Тошкент давлат театр-рассомлик институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Қизил қалпоқча” да Бой ўғли, “Юлдузли бола”да Гадой, “Қуёш ва қор одамчалар” да Дарбон ва Айиқча, “Қор маликаси” да Қарға, “Ғаройиб мусобақа” да Типратикон, “Соя”да Цезарь Борджиа, Капрал, Палач ва шу каби кўплаб ролларни ижро этган.\nИбодов Охун 1992 йилда Навоий вилоятида таваллуд топган. 2015 йили Ўзбекистон давлат санъат ва маданият институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Ох бу ўша Ҳўжа Насриддин”да Насриддин, “Этик кийган мушук”да Бошловчи, “Семурғ”да Вазир, “Қор маликаси”да Кай, “Карвонсарой”да Али, “Юрт тумори Тўмарис ”да Кир ва шу каби кўплаб ролларни ижро этган.\nРўзиқулов Санжар 1992 йилда Тошкент шаҳрида таваллуд топган. 2017 йили Ўзбекистон давлат санъат ва маданият институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Юрт тумори Тўмарис ”да Ўрхон, “Қувноқ сичқонча”да Мицик ва шу каби кўплаб ролларни ижро этган.\nСобирова Гўзал 1994 йилда Тошкент шаҳрида таваллуд топган. 2017 йили Ўзбекистон давлат санъат ва маданият институтини тамомлаган. Ҳозирги кунга қадар Ўзбекистон давлат қўғирчоқ театрида саҳна устаси лавозимида ишлаб келмоқда. Ижодий фаолияти давомида “Чўп қўғирчоқ”да Нозибону, “Юрт тумори Тўмарис”да Руҳ, “Баҳорой ва Наврўз”да Раққоса ва шу каби кўплаб ролларни ижро этган.\nУшбу саҳифага ташрифлар: 654